text:
Moderniseringin av føroyska samfelagnum í 19. øld - ein kanning av teimum sosialu og búskaparligu kreftunum, sum skaptu nútímans Føroyar
At verkætlanini eru knýtt:
Gestur Hovgaard, lektari og projektleiðari, Hans Andrias Sølvará, lektari, Rolf Guttesen, adjungeraður lektari, Erling Isholm, adjunktur og Mirjam Joensen, vísindaligt hjálparfólk.
Talan er um eina verkætlan, hvørs endamál er at gera eina heildarlýsing av teimum sosialu kraftum, sum grundleggjandi broytti Føroyar frá bónda- til fiskivinnusamfelag, frá tradisjón til modernitet.
Tað nýskapandi við hesi verkætlan er ikki bara tann nýggja vitan um samfelagsmenningina hon gevur, men ikki minst royndin at gera eina heildarlýsing av samfelagsmenningini. Nýskapandi er eisini, at talan er um tvørvísindaliga verkætlan, ið sameinir m.a. fakini søga, sosiologi og geografi.
Støði verður tikið í 4 evnum (tema). Fyrsta tema er eitt idé-søguligt tema, tvs. tær ávirkanir sum koma frá upplýsingartíðini og nýggjum sosialum rørslum. Næsta tema er tað sosio-politiska, tvs. broytingar í sosialum og politiskum skipanum og stovnum. Triðja tema viðgerð økonomiskar broytingar. Fjórða tema handlar um tey, sum fella uttanfyri normalsamfelagið, tey fátøku og á annan hátt marginaliseraðu.
Verkætlanin er sett í verk á Søgu- og samfelagsdeildini og er stuðlað av Granskingargrunninum, sum fíggjar ein stóran part av henni. Sí verkætlanarlýsing á gransking.fo


c: text/html

text:
Vit á listablogginum vóru okkum eitt rend í Klaksvík nú á Sjómannadegnum og nýttu har høvið at fáa okkum nakrar listarliga upplivingar, umframt at vit skoðaðu tann berømta húkin, sum undirritaða skrivaði um í einum bloggi, sum eisini til okkara stóru undran er vorðin nokkso víðagitin av at vera endurgivin orðarætt víða hvar, m.a. sum ein heldur lættkeyptur høvuðstáttur í eini tíðindasending í útvarpinum.
Nógv listafólk í Klaksvík
Nógv eru listafólkini úr Klaksvík og úr Norðoyggjum og eru tey nevnd, eru tey kend; Jógvan Waagstein, Elinborg Lützen, Hans Hansen, Fridtjof Joensen, Hans Jákup Glerfoss, Frida Zachariassen, Amariel Norðoy, Olivur við Neyst, Arnold Vegghamar, Edward Fuglø, Hanni Bjartalíð og Unn Joensen fyri bert at tríva í rúgvuna av góðum, kendum listafólkanøvnum hiðani, ið undirritaða mangan hevur upplivað í Listasavninum og aðrastaðni. Og tó, at vit Sjómannadagin ikki upplivdu tað nógva av verkum hjá lokalum listafólkum, uttan onkur hissini áhugaverk, var nógv spennandi at síggja av list á Klaksvíksleiðini.
Náttúruíblást ljóslist
Listaupplivingarnar byrja longu í Norðoyatunlinum við serstaka ljóslistaverkinum hjá Tróndi Patursson, ið merkiliga væl rakar seymin á høvdið í mun til hansara eyðkenda litaval. Sum Inger Smærup Sørensen lýsir verkið í einum bóklingi, snýr tað seg um "sjálva megina í grótinum, um intensitetin í ljósinum og um havsins dýpd. Verkið snýr seg um náttúrunar innasta lyndi og um endaloysið í náttúruni, sum hevur so sterka atdráttarmegi samstundis, sum tað sýnist ørkymlandi og ófatiligt. Tróndur Patursson ber fram tað ófatiliga og ger, sum hann sjálvur sigur, tað ósjónliga sjónligt. hann skapar myndir í steini og ljósi, ið á sama hátt sum náttúran, ikki hava mørk, byrjan ella enda. Hann speglar náttúrunar markloysi, ikki við naturalistiskari endurgerð, men sum kenslur ella ein náttúrunar úrdrátt. Hetta verkið hjá Tróndi Patursson er so mikið tætt knýtt at náttúruni, at tað næstan fer út um mark til at kunna rópast list. Samstundis er tað sjálvandi ikki náttúra, men list, tó at tað er íblást av náttúruupplivingini og á løgnan hátt er eitt við tað sublima og stórsligna, ið merkir náttúruna…".
Fípan Fagra
Á veg gjøgnum býin gjørdust vit varugar við fleiri standmyndir, harav tann mest áhugaverda av teimum, vit sóu ella bert hómaðu í oysregninum, var monumentala standmyndin hjá Hans Paula Olsen, Fípan Fagra. Eg ørminnist okkurt kjak í sambandi við, at standmyndin varð reist fyri tveimum árum síðan og kann væl ímynda mær, at hon hevur verið ein skelkur fyri mong, tá hon kom, av tí einføldu orsøk, at hon er so øgiliga stór í vavi sum hon er. Men soleiðis sum Fípan Fagra er plaserað við Eik Banka og Gamla Kirkjugarð í Klaksvík, riggar hon sera væl í býarrúminum. Monumentala verkið ímyndar eitt nakið kvinnuskap, ið tykist kílað á skák inn millum tveir veldugar klettar. Vit kenna stílin hjá Hans Paula Olsen aftur eins og myndevnið av menniskjanum í náttúruni má sigast at vera rættiliga klassiskt. Vit hava sanniliga upplivað evnið áður í føroyskari list, men síggja tað her við eini originalari formligari skáking, har sipað verður til stórsligna og fjallprúða umhvørvið í Klaksvík. Fípan Fagra hjá Hans Paula Olsen er ein sera væl eydnað og áhugaverd standmynd, ið heilt víst gevur hug at vitja aftur til Klaksvíkar fyri at enduruppliva listaverkið.
Undurfull framsýning
Leikalund er eitt undurfulla autentiskt stað, ið minnir eitt sindur um gamla bókhandil í Havn, áðrenn hann tíverri varð moderniseraður. Her er bóka- og fløguhandil, eins og ymiskt av mentanarligum virksemi gongur fyri seg í hugnaligu, gomlu hølunum, m.a. eru listaaframsýningar ofta at síggja í Leikalund. Í sama bygningi, í Spaniastovu er í løtuni framsýning við teimum báðum Sam Derounian og Silju Strøm, sum tó at hon er lítil í vavi við sera fáum verkum, er tess størri í dygd. Heitið á framsýningini er UNDER & UNDER og sipar sambært tíðindaskrivinum til rútmuna í aldubrotunum ella hvussu hugsan og minni støðugt vendast í huganum og dulvitinum. Unga listaparið, Silja og Sam eru javngomul, tey eru bæði fødd í 1987 og hava tey gjørt eina undurfulla framsýning, sum eftir øllum at døma er sædd av sera fáum og tað er stórt spell. Vit báðar á Listablogginum vóru púra einsamallar á framsýningini og tað tykist ógvuliga løgið við tað, at vit vóru har rættiliga leingi og at hetta var longu dagin eftir upplatingina.
Mótsetningmerktar myndir
Sam Derounian hevur gjørt eina áhugaverda, mótsetningsmerkta triptykon "Hotel (eftir Piranesi)", sum bæði peikar aftur og fram í tíð og sum heild gevur nógvar assosiatiónir til og hugsanir um tíð. Myndirnar eru kámar, svartar og hvítar við gulnaðum litfarnum yvirbrá sum kundu tær verið slitnar av tíðarinnar tonn. Samstundis tykjast myndirnar viðgjørdar ella settar saman á ein hátt, sum í stóran mun ber brá av nútíð. Tað snýr seg um portrettmyndir av eini smágentu og eina brotamynd av einum bygningi. Á portrettmyndunum sveima dramatiskir fuglar á myndaflatanum, meðan listamaðurin eyðsýniliga hevur spreyað oman á myndina av bygninginum og hetta grafittikenda krutlið kennist ógvuliga øðrvísi og spontant í mun til ta gjøgnumhugsaðu og stýrdu heildina. Sum heild tykjast verkini hjá Sam Derounian ikki serliga opinskárað, men leggja heldur upp til, at áskoðarin fer grundandi út aftur úr framsýningarhølunum. Um tað so er heitið, so er tað eisini fleirtýtt og kann sipa bæði til listamannin Piranesi, sum í 18.øld lýsti Rom í skuggafylltum býarlýsingum og til nútíðarhotellið Hotel Piranesi, ið liggur í Rom.
Framgongd
Ikki kann sigast, at unga Vestmannadaman, Silja Strøm hevur sovið á laurberunum, síðan hon fekk Gávugóðs Torvalds av Steinum í februar í ár. Saman við øðrum evnaríkum ungum føroyingum sýnir Silja fram í Müllers Pakkhúsi á framsýningini "INNRÁS" og samstundis hevur hon altso hesa framsýningina saman við Sam í Klaksvík. Silja Strøm er ein av bjartast lýsandi stjørnunum á føroyska listahimmalinum í løtuni, tó at hon bara er 23 ára gomul.
(KP)

robotstxt: allowed

filter: keep


text:
- Her er hend ein heilt klár lækking av skamtanum. Og tað er nokk eingin ivi um, at minkingin kemur av umtaluni, sum HPV-koppsetingin hevur fingið.
Tað staðfestir Kjartan Mohr, landsapotekari, um nýtsluna av HPV-koppingarevnum í Føroyum. Og tað er rættiliga vist, at tað er nógva umrøðan av hjáárinum í miðlunum, sum hava fingið foreldur at himprast við at koppseta síni børn móti HPV-virus.
HPV-virus kann elva til krabbamein í lívmóðurhálsinum. Í 2009 var tí farið undir at koppseta við koppsetingarevninum Gardasil, sum verjir móti báðum HPV-sløgunum 16 og 18, ið eru atvoldin til 70 prosent av tilburðunum av lívmóðurhálskrabba. Heilsumálaráðið bjóðaði fyrst gentum í 14 ára aldri ókeypis koppseting, og í seinnu helvt av 2012 var tilboðið víðkað til at fevna um gentur og kvinnur í aldrinum 12-28 ár. Seinni er koppsetingin skift um til Cervarix, ið eisini verjir móti HPV 16 og 18, men ikki kynsfinnum.
Av tølunum hjá Landsapotekaranum sæst, at nýtslan av HPV-koppseting vaks og var í hæddini í 2013, tá ið tilsamans 2.970 skamtanir vóru givnar føroyskum gentum. Um hetta mundið tók kjakið um hjáárin dik á seg, tí Synkopesentrið í Keypmannahavn gav eina frágreiðing út um møguligt samband millum HPV-koppingarevnið og álvarsligu sjúkuna POTS.
Árið eftir fullu skamtanirnar av HPV-koppingarskamtanum í Føroyum heilt niður í 907, í 2015 var talið 399 og higartil í ár eru 252 skamtanir útskrivaðar. Minkingin av HPV-koppsetanum minkaði sostatt við 91,5 prosentum, tá ið umtalan av hjáárinum tók dik á seg.
- Her er ein týðilig skepsis hjá foreldrum, og tað er sjálvandi ein nátúrligur rættur, sum fólk hava. Hetta er alt sjálvboðið, men tað er eingin ivi hjá mær um, hvat er rætt. Koppseting fyribyrgir lívmóðurhálskrabba. Eg havi ikki ivast sjálvur. Eg havi koppsett mínar døtur, og tær hava ikki merkt nøkur hjáárin. Hetta er tað, sum fakkunnleikin mælir til, sigur Kjartan Mohr, landsapotekari, sum kortini undirstrikar, at tað er ein persónliga avgerð at lata seg ella síni børn koppseta.
Ein nýggj grein í Ugeskrift for læger staðfesti í hesu vikuni, at HPV-koppseting ikki er orsøkin til tær álvarsligu sjúkurnar, sum ført hevur verið fram, men at tað kortini kunnu vera nøkur hjáárin.


text:
Í hesi vikuni vóru tað 60 ár síðan føroyingar fingu sítt egna útvarp, Útvarp Føroya, sum seinni varð lagt saman við Sjónvarpi Føroya undir heitinum Kringvarp Føroya. At Útvarp Føroya kom, var einki minni enn ein kollvelting fyri føroyska miðlalandslagið og Føroyar sum land. Brádliga høvdu vit ein loftmiðil á føroyskum, sum fekk ómetaliga stóra ávirkan á fleiri økjum, bæði tá tað kemur til at menna kjak og fólkaræði, men eisini sum málsligur og mentanarligur tungvektari, ið myndar okkum sum fólk.
Kringvarpið hevur brúkt meginpartin av vikuni at viðgera seg sjálvt og hvønn týdning kringvarpið hevur. Ymiskir áhugabólkar hava givið sítt íkast og allir halda, at kringvarpið skal mennast á júst teirra øki, tað verið innan fyri mál, tónleik og mangt annað.
Vit mugu ásanna, at kringvarpið í Føroyum hevur ein nógv breiðari týdning enn í øðrum londum, sum hava fleiri sterkar loftmiðlar á egnum móðurmáli. Ábyrgdin er nógv størri, tí hann er tann einasti, sum veruliga megnar at miðla mentan og mál á móðurmálinum. Men vit mugu ongantíð gloyma, at sterkir almennir miðlar í øllum londum hava sín týdningarmesta leiklut sum krumtappurin í fólkaræðinum. Tað er umvegis útvarpið og sjónvarpið, at vit altíð skulu vera vís í at fáa borðreitt dygdargott tilfar, sum skal gera okkum klókari upp á eitthvørt. Privatu miðlarnir eru eisini av stórum týdningi í hesum sambandi, men fáa ongantið ta styrki, sum kringvarpið hevur til javnan og óheft at viðgera og miðla.
Tá sjónvarpið kom í 80-unum, fekk almenna miðlalandslagið nýtt lív. Útvarpið og sjónvarpið fóru í kapping, og journalistiskt mentust báðir miðlarnir og drógu privatu bløðini við sær, so tey sum fráleið kastaðu politisku haftini av sær og tóku kappingina upp sum kritiskir miðlar.
Virðingin hjá politikarunum fyri sterkum miðlum er tó ikki altíð í hásæti, og tað sást millum annað, tá útvarp og sjónvarpið vórðu løgd saman í ein stovn yvir nátt. Spariroyndin gjørdi, at fíggjarliga sterka útvarpið hoknaði og sjónvarpið varð skorið inn á bein. Ikki fyrr enn nú tykist stovnurin at vera komin í eina nøkulunda legu aftur, men vandin fyri, at hann dovnar og gerst ókritiskur boðberi, er avgjørt til staðar. Nú eru tað bara privatu miðlarnir, sum kunnu geva mótspæl, og teir hava nú størri týdning enn nakrantíð sum einasta alternativ til mastodontin í Sortudíki.
Tillukku Kringvarp Føroya. Sleppið ongantíð aðalmálinum sum viðgerandi og kritiskur vakthundur – innihundur mást tú ongantíð gerast.


text:
Fyrst í august verður høvið at síggja altjóða filmin um grindadráp, The Islands and the Whales. Tað er skotski filmsmaðurin Mike Day sum stendur aftan fyri filmin.
Filmurin varð frumsýndur í Kanada, har hann fekk góð ummæli. Síðani hevur hann verið sýndur í San Fransisco og á altjóða filmstevnu í Edinburg. Áðrenn filmurin kemur hendavegin skal Mike Day til Kýpros at vísa hann. Havumhvørvis starvsfólk á ST háborgini hava eisini sæð filmin.
Eftir ólavsøku kemur Mike Day til Føroya at greiða frá og vísa filmin í Havnar Bio.
Filmurin, sum lýsir føroyska grindadrápið og avleiðingar av havdálking er ikki heilt ókendur í Føroyum. Filmsliðið hjá Mike Day hevur verið í Føroyum í fleiri ár og tikið upp og tá upptøkurnar vóru lidnar, heitti hann millum annað á føroyingar um at hjálpa til við at fíggja filmin umvegis heimasíðuna Kickstarter, har ein og hvør kundi stuðla við eini upphædd.
Filmurin The Islands and the Whales verður nú alment vístur í Havnar Bio 9. og 10. august. Tað er Filmsfelagið sum skipar fyri føroysku sýningunum.


text:
Formansfrágreiðing 2016
Formansfrágreiðing á aðalfundinum hjá OM, Føroyar , 09. Apríl 2016
Byrjan
Í Gamla Testamenti lesa vit lovsangin, Hanna sang. Ein lovsangur, sum fyrst og fremst er, at heiðra Gud og fegnast um hansara frelsuverk. Men skjótt síggjar vit, at dýpdin í lovsanginum er væl størri enn í teimum lovsangum, vit hoyra í dag. Vit lesa um, hvussu Hanna hevur lært at fegnast gjøgnum sínar lívsroyndir við samfelagnum við Gud. Gud svara ikki bara bønum okkara, tá vit rópa. Gud er ikki bara til, fyri at vit skulu fáa sigrar og gleim. Nei, Hanna játtar fyrst og fremst, at eingin er uttan Gud, og eingin er ein klettur sum Hann. Sigurin hoyrir Gudi til.
Hanna sigur nógv meira um Gud. Tað er Gud, sum tekur og gevur lív, tað er Hann, sum ger ein fátækan og annan ríkan. Tað er Gud, sum førir ein í heljarheim og leiðir úr heljarheimi til frelsu. Alt hetta hoyra vit lítið og einki til í okkara parti av heiminum. Vit máta ofta okkara kristnu trúgv við okkara egnu eydnu, og hvørji mál vit megna.
Men sæð við Guds orði, so er tað ikki her hjá okkum, at viðurskiftini er so góð. Heldur hinvegin, frætta vit frá útheiminum, hvussu okkara brøðrir og systrar verða forfylgd, pínd og dripin vegna sína trúgv. Vit frætta um eina líðandi samkomu. Eina kirkju, sum fylgir Jesus eftir inn í deyða. Men sum Hanna syngur, so er tað sami Harri, sum leiðir inn í deyða, sum eisini leiðir tey úr deyðanum inn til lívið. Tað er hetta, vit eiga at síggja og lata okkum uppmuntra av. Men tað eru eisini tey mongu, sum vera leidd í deyða, men uttan at hava hoyrt um Jesus, uttan at hava sæð ein Jesu lærusvein. Tey eru ónádd. Undir vitjanini frá stovnara okkara, Georg Verwer í fjør, vísti Georg á 40 lond, har eingin gleðiboðskapur er at hoyra, ella síggja. 100-tals milliónir hava ongantíð hoyrt?! Georg vísti á eitt ítøkiligt bønarevnið, Turkaland, sum hava 70 milliónir íbúgvar, men har ein ítrottarhøll rúmar øllum teimum kristnu. Hugsa tær hvussu mong aldri, hava hoyrt? Biðja vit fyri hesum menniskjum? senda vit nakran út til hesu menniskju? Hevur tú lurtað eftir Heilaga Andanum, um hann kallar teg at fara?
Tað kostar at luttaka í missión. Tað kostar at fylgja Jesusi eftir. Hetta er eitt lyfti Jesus gav okkum. Men vilja vit gjalda prísin? Vit hava fingið kallið, at kalla, senda og fara út, at bera gleðiboðini um Jesus.
At so mong av brøðrum og systrum okkara líða, eigur at eggja okkum til forbøn, ídni og eftirfylgjan av Harra okkara.
Vit frætta eisini nógv um flóttar í okkara samtíð, og vit bæði síggja og hoyra um teir í grannalondum okkara. Eingin ivi er í, at nøkur vilja okkum tað illa, sum misbrúka støðunar við flóttarfólkastreyminum, men tað eru tey flestu, sum koma til okkum av neyð og sum flýggja undan ræðuleikum. Hvussu møta vit hesum flóttafólki? Jesus elskaði flóttan og tað ger hann eisini í dag. Latið okkum fylla okkum við Jesu kærleika, og opna dyr okkara, so vit eisini kunnu vísa Kristi kærleika yvirfyri honum og henni sum líða so nógv. Og gjøgnum OM, altjóða, kunnu vit eisini fara út, at virka millum flóttar.
Eg gleðist um, at vit bæði hava fólk, sum hava samla pengar inn til at stuðla flóttum, og vit hava sent nøkur avstað úr Føroyum, út frá OM, sum hava virkað millum flóttar. Hetta er ein signing.
Í øllum tí vit uppliva av avbjóðingum, so takki eg mínum Harra Jesusi Kristi, at Hann er trúfastur og er við okkum allar dagar, alt til veraldar enda. Hóast tað kann tykjast dapurt, so er Jesus ljós okkara. Hetta gevur vón, styrki og gleði, leiðina frameftir.
Visjón, missión og framtíðarætlan
Í fjør settu vit eina nýggja strategi í verk. Fleiri av okkara tiltøkum hava eydnast væl, og vit kenna, hvussu Harrin hevur signað verkið. Men vit mugu samstundis ásanna, at vit ikki komu á mál við fleiri av teimum tiltøkum, vit settu okkum fyri at náa.
Eitt nú, komu vit ikki út til samkomur og missiónshús at vitja leiðslurnar. Vit settu heldur ikki leiðslumenningar tilgongdina ígongd. Orsøkina fyri hesum er, at vit høvdu planlagt at seta tiltøk ígongd um heystið 2015, men av tí at leiðslan segði seg úr starvi, valdu vit at útseta hesar ætlanir, inntil nýggjur leiðari varð settur.
Leiðsla og starvsfólk
Vit hava hava verið sera takksom fyri, at vit hava havt so góðar og dugnaligar dagligar leiðarar í Oddmar og Anitu Tausen. Men sum eg segði í seinastu formansfrágreiðing í fjør, so hava Anita og Oddmar upplivað ymiskar avbjóðingar. Serliga hava bæði upplivað fleiri ferðir at verða rakt av sjúku. Tey tóku avgerð um at siga seg úr starvi móti endanum av 2015. Vit hava fylgt við Anitu og Oddmar, og hava tey verið í uppfylging hjá okkum hesa seinastu tíðina. Vit eru ótrúliga takksom fyri alt íkast, tey bæði hava lagt í OM arbeiði hesi árini, tey hava verið leiðarar. Seinni í dag verður almenn móttøka fyri teimum, og komi eg tá at siga nøkur fleiri orð um okkara fráfarnu leiðarar.
Vit fóru undir eina drúgva tilgongd, við at finna nýggjan leiðara til OM. Gjøgnum tilgongdina, at kanna, samtala og biðja Gud um at geva okkum nýggja leiðaran, vóru vit í nevndini móti endanum av tilgongdini samførd um, at Jóhan Petur var rætti persónurin, at leiða OM víðari. Jóhan Petur játtaði kallið, og eru vit bæði glað og takksom fyri, at Jóhan Petur gjørdist okkara nýggi OM landsleiðari frá 1. mars í ár av.
Seinni í dag verður høvi at heilsa upp á bæði fráfarandi og nýggja leiðaran í OM. Eg vil heita á tykkum øll, um at minnast til Anitu, Oddmar og Jóhan Petur í bønum tykkara framyvir.
Vit royndu okkum við nýggjum OM starvsfólki frá Týsklandi. Tað var Laura Kientz, sum virkaði sum volontørur í 1 ár. Tiltakið gekk væl og fór, Laura, aftur av landinum 13. mars í ár. Vit hava gjørt okkum nakrar royndir, sum ger, at vit hava møguleika at royna hetta aftur í framtíðini.
Robert Gutke hevur umsitið KT kervið, m.a. heimasíðuna. Í løtuni arbeiða vit við, at fara undir at gera eina nýggja heimasíðu, sum er munandi lættari at arbeiða við. Pól Andrias heldur fram við arbeiðnum at seta blaðið upp. Vit hava valt at leggja katalogi fyri toymismøguleikarnar í árinum út á netið, heldur enn at prenta tað sum undanfarin ár. Vit eru sera takksom fyri øll hesi starvsfólkini, tí tey gera eitt týdningarmikið arbeiði.
Súsanna Poulsen av Skála, hevur arbeitt við bókhaldinum. Súsanna hevur boða frá, at hon ynskir at steðga við hesi uppgávu. Vit hava verið glað fyri hesa hjálp og takka Súsannu fyri innsatsin.
Vit hava tað gleði, at fleiri og fleiri føroyingar fara út í missión. Hetta gevur eisini nógv arbeiði í tí umsitingarliga partinum. Tí hava vit avgjørt at søkja eftir einum starvsfólki, sum skal arbeiða 2 dagar um vikuna á skrivstovuni, við millum annað bókhald og umsiting. Vit vóna, at onkur í samkomunum og missiónshúsi, hoyrir hetta kall, so vit kunnu styrkja umsitingarliga partin í missiónsarbeiðnum.
Vit hava ein stóran hóp av starvsfólki, sum arbeiða ólønt og brúka nógv av síni tíð til OM. Hetta eru vit sera takksom fyri, tí uttan hesi fólk, hevði OM ikki verið tað, tað er í dag.
Fólk úti við OM seinasta árið
2015
Logos Hope:
Fríði Dam.
Petur Pauli Christiansen.
Eirikur Lauritsen
Jón & Katrin Helmsdal og børnini Fríðrikkur, Ingi & Olivia
Dánjal og Bjørg í Skemmui við familju (eru í farloyvi)
Miðeystur:
Vit hava eisini føroyingar í hesum øki
Chile:
Jóhan Tausen
Life Hope:
Graig og Clarie Niclasen við familju.
Transit:
Bjørg Clementsen
Frankríki:
Jóhannes og Cecile Mortensen við familju (hava verið í Føroyum síðan August)
2016
Logos Hope:
Fríði Dam.
Petur Pauli Christiansen. (Kemur heim í mai)
Eirikur Lauritsen (Fór av LH í mars)
Jón & Katrin Helmsdal og børnini Fríðrikkur, Ingi & Olivia
Dánjal og Bjørg í Skemmui við familju (eru í farloyvi)
Dánjal Petur Abrahamsen
Elsa Steinberg Joensen
LH miðstøðini í USA:
Rebekka Petersen 3 mánaðar
Art School Italia:
Fríða Gaardlykke 4 mánaðar
Zaventem,Belgia:
Rani Kjærbo Kokkur
Frankaríki:
Jóhannes og Cecile Mortensen við familju (Fara aftur til Fraklands í mai)
Limir
Hetta seinasta árið hava vit ikki arbeitt miðvíst fyri at økja limatalið. Í dag eru gott 530 limir. Men vit vilja fegin fáa fleiri limir í komandi árið. Tí hevði tað glett okkum sera nógv, um tit kunnu vera við at heita á fleiri í samkomu og missiónshúsi tykkara um at gerast limir í OM Føroyum.
Tað er stórur tørvur á forbøn og fíggjarligum stuðli, um vit skulu vera við í Guds missión, og tað eru vit! Aftur í ár ynski eg at takka fyri tykkara stuðul og ídni fyri Guds missión!
Vit hava upplivað størri uppbakning til at fáa fleiri leiðarar í OM hetta síðsta árið. Serliga sóu vit, at samkomur og missiónshús tóku ábyrgd fyri sínum unga fólki, sum fór á Teenstreet. Hetta fegnast vit um, og vita, at tit fáa tað fleiri ferðir aftur til samkomuna og missiónshúsið.
Tiltøk og vitjanir
Hetta seinasta árið hava vit havt færri vitjanir enn undanfarin ár. Orsøkin er einføld. Vit hava undanfarin ár lagt stóra orku í, at fáa gestir til Føroyar, men hetta hevur eisini kravt nógva orku frá okkara dagligu leiðslu. Vegna leiðsluskiftið, hava vit ikki havt somu orku, at fáa gestir uttanlands frá.
OM blaðið
OM blaðið er komið út fýra ferðir árliga. Hetta krevur nógva orku. Tí arbeiðir daglig leiðsla við at skipa eina blaðnevnd, so tað verður lættari hjá dagligu leiðsluni, og vit fáa fleiri at geva íkast til blaðið framyvir. Tit eru vælkomin at geva til kennar, um tað eru persónar, sum vildu verið egnaðir og kundu kent tað sum sítt kall at luttikið í eini blaðnevnd.
Logos Hope
Logos Hope er framvegis okkara flaggskip. Hvønn dag eru 400 fólk í virknari missión umborð á Logos Hope. Tí hevur skipið so stóran týdning, bæði í sambandi við lærusveinaskap, at menna tey heilagu til tænastu, men eisini at hesir 400 lærusveinar koma út í allan heimin við gleðiboðunum um Jesus. Av tí at manningin telur 400, so er tørvurin sera stórur.
Tað er brúk fyri ungum og eldri, royndum og óroyndum, praktikarum og boðberum. Stutt sagt er tað ein stórur tørvur at manna skipið, so vit áhaldandi kunnu koma út við gleðiboðskapinum. Tað er at undrast á, at vit kunnu koma so at siga inn í hvørja havn, eisini í sera stongdum londum annars, við gleðiboðskapinum um Jesus Kristus.
Tað er stórur tørvur á forbøn og fíggjarligum stuðli, men eisini at vit áhaldandi kunnu kalla og senda fólk at virka í tænastu umborð á Logos Hope.
Í ár høvdu vit tað stóru gleði, at senda Mai og Marna Simonsen, Anitu og Oddmar Tausen á eitt skeið innan fíggjarliga stuðulsøkið. Úrslitið av hesum skeiði varð stóra stuðulstiltakið í heyst, har ein serligur Logos Hope dagur var runt alt landið. Innsamlað varð kr. 580.000,- . Hesa stóru gávu takka vit so hjartaliga fyri!
Í ár fara Mai og Marni Simonsen, saman við Jóhan Petur á eitt uppfylgingarskeið, og er ætlanin, at hava ein árligan Logos Hope stuðulsdag um heysti á hvørjum ári. Vit eru sera takksom fyri, at samkomur og missiónshús hava tikið so væl ímóti hesum tiltaki.
Logos Hope kom inn í 12 havnir í 2015. Tilsamans 1. 034.910 fólk vitjaðu umborð á skipinum. Logos Hope er í hesum døgum í Suðurafrika.
Teenstreet
Í 2014 varð nýggj leiðsla sett fyri Teenstreet Føroyar. Tey eru Símun og Randi Hansen og Elisabeth Christiansen. Í ár hava vit víðka leiðsluna við Margaret Djurhuus. Vit eru glað fyri hesa sera dugnaligu og góðu leiðslu. Tey gera eitt stórt arbeiði, sum skal til fyri at senda og fáa aftur til Føroya 400 ung fólk. Tað besta er, at hesi ungu koma heimaftur við størri ídni í hjartanum at kenna Jesus.
Teenstreet er uttan iva okkara størsta tiltak í OM Føroyum. Men avbjóðingin er at fáa tey ungu víðari í missión, tá tey koma heimaftur, og tí er tað ikki nóg mikið við eini góðari leiðslu. Vit vilja fegin, at tit í samkomum og missiónshúsum eisini síggja henda ríka møguleika at menna tey ungu og teirra lærusveinaskap. Hetta eru somu orð, sum eg segði til seinasta aðalfund, men eg finni ikki onnur og betri orð at siga hetta. Teenstreet hevur ein sera stóran týdning fyri okkara unga fólk, samkomu og missión. Teenstreet er ein trygg íløga, sum gevur eitt stórt avkast av sær!
TIM
TIM er eitt tiltak, sum mennir tey ungu í missión, áðrenn tey fara á Teenstreet. Toymir vóru í Hollandi og í Moldova síðsta summar. Í 2016 senda vit aftur eitt toymi til Moldova og eitt nýtt toymi til Albania. Toymið til Moldova er longu fullteknað til í summar.
Transform
Í fjør varð Transform skipað í Italia fyri seinatu ferð. Trý ung vóru við úr Føroyum. Tær fóru allar til Albania eftir missiónsstevnuna í Rom. Í ár verður Transform skipað í Barcelona, Spania og verður høvuðsfokus sett á flóttafólkini, sum eru komin til alt Evropa. Eitt nýtt og øðrvísi Transform.
Komandi árið
Vit ynskja at halda á fram við okkara ætlan (strategi), vit settu í gongd í 2015, og sum virkar fram til 2017. Eitt nú vitjanir til samkomur og missiónshús, leiðslumenning og styrkja tey tiltøk, ið vit hava koyrandi. Vit seta ikki nýggj tiltøk ígongd av týdningi, men vit fylgja tí ætlan, vit settu í gongd á aðalfundinum í 2015.
Til komandi ársskifti 2016/17 byrja vit at arbeiða við ætlanum fyri tey komandi árini, tá núverandi ætlan fram til 2017 gongur út.
Nevndin
Í ár skulu vit siga tveimum nevndarlimum takk og farvæl. Margith Latupeirissa hevur verið ein sera dugnaligur nevndarlimur og hevur við sínum jaliga tænastusinni givið eitt stórt íkast til OM.
Vit takka tær Margith fyri títt tíðarskeið í nevndini og ynskja tær framhaldandi Guds ríku signing, tí tíðarskeiðið í OM er vónandi ikki av.
Jóhan Petur, sum hevur verið í nevndini frá byrjan, hevur sitið sum næstformaður fram til 1. mars í ár, tá hann tók við sum dagligur leiðari hjá okkum. Tá tók Jóhan Petur seg úr nevndini. Vit takka tær Jóhan Petur fyri títt tíðarskeið í nevndini og gleðast um, at vit áhaldandi koma at verða á nevndarfundum saman, nú sum nevnd og daglig leiðsla.
Vit hava á seinasta nevndarfundi valt tveir nýggja nevndarlimir fyri Margit og Jóhan Petur. Fyri Margith er Jens Christian Olsen av Toftum valdur í nevndina. Jens Christian er giftur við Duritu og eiga tey 2 børn. Tey koma í samkomuna Nebo á Toftum. Fyri Jóhan Petur er Henrik Mellemgaard valdur í nevndina. Henrik er giftur við Annufíu, og eiga tey 5 børn og nummar 6 er á veg. Tey koma í samkomuna City Church í Havn. Vit takka fyri, at tit hava játtað at verða partur av leiðsluni í OM hesi komandi árini. Má Harrin signa tykkum ríkiliga og gleða vit okkum til samstarvið við tykkum.
Heilsan og tøkk
Til seinast vil eg takka øllum fyri forbøn, gevarasinni og ídni fyri Guds missión. Størsta tøkkin er til Harra og frelsara okkara Jesus Kristus.
Vit fara nú í gongd við eitt nýtt ár, og tað gera vit í trúgv á Gud, at hann vil geva okkum alt tað, okkum tørvar. Um tað er í viðgongd ella í mótgongd, so leggja vit okkum øll í Hansara hendur og biðja Gud geva okkum áhaldni og úthaldni, so vit kunnu fullføra skeiðið, okkum er givið. Má Gud vælsigna OM um allan heim, at vit eru okkara medmenniskjum til signingar og Gudi til heiðurs.
Takk fyri!
Heri Kjærbo
formaður


text:
Í síni fyrstu løgmansrøðu, sum Aksel V. Johannesen helt í dag, tosaði løgmaður nógv um, at rákið við fráflyting úr Føroyum er um at venda, og at ung fólk flyta heim aftur til Føroyar at búgva eftir loknan lestur, og flyta enntá heim aftur til Føroyar at lesa víðari.
Aksel V. Johannesen nevndi, at samgongan hevur eitt uppskot um at hækka lestrarstuðulin og barnastuðulin, og at ein virkin javnstøðupolitikkur eisini er avgerandi fyri at fáa ungar føroyingar at støðast í Føroyum.
Avgerðir um sjúkrahúsverkið
Av øðrum, sum Aksel V. Johannesen nevndi í síni løgmansrøðu, kann nevnast, at avgerðir mugu takast um sjúkrahúsverkið og leiðslubygnað, nú ein menningarætlan fyri sjúkrahúsverkið er løgd fram.
Løgmaður segði eisini, at almenni búskapurin beint nú ikki er haldførur, um vit hugsa nøkur ár fram, og at land og kommunur eiga at samskipa sínar íløgur og rakstur betur.
Hann nevndi eisini, at ferðavinnan nú stendur fyri 9 prosentum av okkara útflutningsvirði, og at ein heildarætlan nú verður orðað, har dentur verður lagdur á at menna innlendisvinnuna, samstundis sum atlit skulu takast fyri at verja umhvørvið. Tí marknaðarføringin við at vera óspiltar og ódálkaðar heldur ikki, um vit ikki ansa eftir umhvørvinum eisini.
Seta Føroyar fremst
”Eitt samfelag, sum hóskar til tíðina, má rúma øllum sínum íbúgvum,” segði Aksel V. Johannesen í síni fyrstu løgmansrøðu og nevndi, at tað í dag búgva 1300 fólk í Føroyum við øðrum upphavi enn føroyingar. Tey eru ein týðandi styrkur fyri samfelagið, men eisini tey mugu fáa sína hill, segði løgmaður og legði afturat, at ein integratiónsætlan í næstum verður sett í verk.
Og so segði løgmaður eisini, at á heysti 2017 verður ætlandi fólkaatkvøða um føroysku stjórnarskipanina.
Aksel V. Johannesen vísti á, at tað er neyðugt at arbeiða fyri í felag fyri at tryggja, at Føroyar verður liviligt hjá okkum øllum. Hann heitti á fólk um at finna tað, sum sameinir okkum, og ikki fokusera upp á tað, sum skilir okkum. ”Lat okkum seta Føroyar og føroyingin fremst,” segði løgmaður, áðrenn hann endaði sína løgmansrøðu við eini yrking hjá Sissal Kampmann.


text:
Tilsamans kostar ætlaða Skansabryggjan 465 milliónir krónur at gera. Tað gongur fram av gerðabókini hjá Tórshavnar Býráð frá hóskvøldinum.
Bert Marin Katrina Frýdal atkvøddi ímóti uppskotinum at byggja Skansabryggjuna, átta býráðslimir atkvøddu fyri. Tjóðveldi royndi á býráðsfundinum at fáa málið útsett, men tað uppskotið fall.
Tórshavnar kommuna sigur í gerðabókini, at stórir trupulleikar eru á havnaøkinum í Havn. Dýpið fram við Eystara mola er ov lítið, og harvið er innsiglingin ikki nøktandi. Trupult er at fáa størri bingjuskip til bryggjuna, og fleiri ferðamannaskip kunnu ikki koma at bryggjuni.
Av øðrum forðingum fyri menning verða nevndar, at kajplássið um summarið er avmarkað, og tí ber ikki til at avgreiða bingjuskip og ferðamannaskip samstundis. Økið til bingjur og treylarar er ov lítið, økið til pakkhús er ov lítið, og økið til avgreiðslu av ferðafólki og bilar er ov lítið.
Býráðið heldur, at einasti møguleiki at bøta umstøðurnar á Eystaru bryggju er at leingja molan á Skansabryggjuni og víðka økið suðureftir og eystureftir.
Býráðið hevur við samtyktini avgjørt at taka av tilboði frá J&K Petersen, sum tekur 387 milliónir krónur fyri at gera Skansabryggjuna. Haraftrat skal peningur brúkast til at keypa grót á Glyvursnesi, so at samlaði kostnaðurin verður 465 milliónir krónur. Býráðið samtykti at gera lánsavtalu á 300 milliónir krónur, sum skulu rindast yvir 20 ár.


text:
Tíðindi/Greinar
27. oktober 2017
Fólkaræðið er grundin undir føroyska vælferðarsamfelagnum. Hendan skipan er eingin sjálvfylgja, og hana skulu vit verja, tí arbeiðinum eiga vit lærarar og skúli okkara stóra lut í. Skúlin skal menna næmingarnar, so at teir virða og eru til reiðar at virka í einum fólkaræði. Undir seinastu samgongum hevur fólkaræði fleiri ferðir verið skúgvað til viks lands- og lokalpolitiskt fyri vinnuligan løtuvinning. Hetta er sera harmiligt, og tí er tað gott, at mentamálaráðharrin hevur framt átøk at styrkja vitanina hjá næmingunum um fólkaræðið og týdningin, tað hevur í samfelagnum og fyri mátanum, ið vit liva í dag.
Í verki er átakið at styrkja vitanina hjá næmingunum um fólkaræðið ein nýggj samfelagsfrøðilærugrein í 7. flokki og nýtt tíðarhóskandi tilfar til lærugreinina. Hetta eru átøk, ið eg taki undir við og sum fara at menna næmingarnar til fólkaræði. Góða undirtøkan hjá lærarum og næmingum av nýggju lærugreinini og tilfarinum stuðla mær í hesi fatan. Men ein vansi er, og tað er, at næmingarnir í 7. flokki nú hava 33 tímar á tímatalvuni. Verri verður eisini, um samfelagsfrøði skal inn í 8. flokk, tá koma næmingar, ið hava vakt alis- og evnafrøði og týskt, at hava 37 undirvísingartímar um vikuna. Tá hava hesir næmingarnir ikki valt nakra praktiska lærugrein. Tað er ov long tíð at sita á skúlabonki.
Myndugleikarnir og miðlarnir hava viðgjørt hendan trupulleika við nógvu undirvísingartíðini. Og semja er um, at 37 tímar um vikuna hjá 8. flokki eru ov nógv. Hvørji ráð eru so til at taka? Ymsu partarnir hava ført fram, at onkur lærugrein má víkja, um pláss skal vera fyri samfelagsfrøðini. Hvør í sínum lagi hava tey givið sítt boð um, hvør lærugrein má víkja. Onkur heldu,r at málsligu lærugreinarnar kunnu skerjast og umskipast, onnur at ítróttur kann víkja, og onkur hevur nevnt kristni. Breið semja er tó um, at okkurt má gerast.
Í øllum hesum er tosað nógv um skúlan, eg sakni, at tað eisini verður tosað við skúlan og lærararnar. Tað manglar eitt skipað samskifti við lærararnar, um hvussu skipanin kann tillagast, so at samfelagsfrøði sum lærugrein kann fáa innivist í 8. og 9. flokki. Lærararnir virka í skúlanum dagliga, og teir kunnu koma við sjónarmiðum og sjónarhornum, ið ein bara fær eyga á, um tú er í skipanini.
Eg vil heita á Mentamálaráðið at taka lærarasjónarhornið við í arbeiðið at skipa samfelagsfrøði við hinar lærugreinarnar. Tað vil heilt víst gagna arbeiðinum. Síðan vil eg ynskja Mentamálaráðnum og Námi góða eyðnu við arbeiðinum at fáa samfelagsfrøði inn í hádeildini, tað fer at at tæna næmingunum og fólkaræðinum.


text:
Jensina Olsen, Bjarki Hansen og Robert McBirnie leggja fyri, tá árligu jólakonsertirnar aftur eru á skrá í Reinsarínum. Fyrsta konsertin verður hóskvøldið 7. desember kl. 20.00
Jólabólkurin í Reinsarínum í ár er settur saman av nøkrum av okkara best umtóktu og royndu tónleikarum. Kim Hansen er kapelmeistari, og við sær hevur hann Jens Marna Hansen, Jón McBirnie og James Olsen. Teir eru allir komnir í jólahýr og eru klárir at flyta okkum inn í ein jólaligan heim, saman við solistunum.
UTSETT! Jensina, Bjarki og Robert-2017/12/07
130,00 DKK
Product Description
Event Ticket
På lager
Product Description
Event Ticket


text:
Dr. Jekyll og Mr. Hyde
Bent hevur verið á, at Dr. Jekyll er ikki persónsgerð av tí góða, men ein hampamaður, sum eins og øll menniskju rúmar bæði góðum og illum, og sum ærukærur roynir at varðveita umdømi sítt millum manna við at krógva síni minni siðiligu eyðkenni. Harafturímóti er Mr. Hyde óndskapur burturav, sloppin leysur gjøgnum tær hálvgum eydnaðu, hálvgum miseydnaðu vísindaligu royndirnar hjá Dr. Jekyll.
Dáta um bókina
- Rithøvundur | R. L. Stevenson
- Upprunamál | Enskt
- Týðari | Jóhannes av Skarði
- Útgávurár | 2017
- ISBN | 978-99918-872-3-4
- Tøk | Ja
- Bólkur | Skaldskapur í óbundnum máli


text:
Fremst frá vinstru: Elin Maria, Marta, Vár Siri, Marjun, Rósa, Julianna og Lý
U8 gentur til kapping við Margáir leygardagin
U8 Gentur04-05-2015 - Jónfinn Petursson
Landskappingarnar hjá teimum yngru eru so smátt farnar í gongd. Leygardagin vóru heili trý U8 gentulið og kappaðust við Margáir.
Genturnar eru sera ágrýtnar og avbera raskar, og bóru reyð/svørtu blusuna við treysti og stoltleika henda góða dagin í Streymnesi.
Øll liðini stóðu seg væl og tá dagurin var liðugur fóru øll troytt og væl nøgd til hús aftur.
Heimasíðan takkar Jan Otto S. Holm fyri super góðu myndina av fittu HB gentunum.


text:
Ari av Rana
11.12.2017 - 12:15
Ítróttur > Ítróttur > Fótbóltur
Stórdystur var á Old Trafford í gjár, tá grannarnir úr
Manchester City vóru á vitjan hjá Manchester United.
Liðini bæði liggja nr. 1 og 2 í ensku Premier League og tí
var nógv uppá spæl í dystinum, sum endaði við 1-2 sigri til Manchester City.
Eftir dystin vóru Manchester City leikararnir sum verða man
glaðir, men ein óður Manchester United venjari, Jose Mourinho, meinti, at gestirnir
vístu ov lítla virðing fyri mótstøðuleikunum.
Fleiri enskir miðlar skriva, at Mourinho fór inn í skiftingarrúmi
hjá gestunum, bað teir vísa virðing, og spurdi hvørjar teir hildu seg verða.
Hetta endaði fyrst við at Mourinho og portugisiski málverjin hjá Manchester
City, Ederson, fóru at skeldast á portugisiskum, og áðrenn nakar visti av bleiv
blakað við vatni og mjólk.
Meðan Mourinho einki dámdi lítlu virðingina, sum
mótstøðumenninir vístu, hildu teir, at Mourinho vísti teimum onga virðing við
at koma inn til teir á hendan hátt.
The Telegraph skrivar at serliga Romelu Lukaku var harðrendur
í støðuni, og at Mourinho fekk ein vatnfløsku í høvdið, meðan hjálparvenjarin
hjá Manchester City, Mikel Arteta, fekk eina skeinu á andlitið. Daily Mail vita at siga, at fleiri leikarar royndu at sláa aðrar í andlitið.


text:
- Vit standa spyrjandi eftir seinasta útspælið frá Fíggjarmálaráðnum. Tølini, ið tey borðreiða við, eru langt frá tølunum, ið okkara limir síggja á lønarseðlunum. Vit afturvísa staðiliga hesi tøl, skrivar Felagið Føroyskir Sjúkrarøktarfrøðingar í skrivi sent miðlunum.
- Tað er undir alt lágmark, støðugt at royna at grugga við villeiðandi tølum. Hetta er óvirðiligt og minnir um lótir, ið vit hava sæð í amerikanskum politikki seinastu tíðina, verður lagt afturat
Og so spyr felagið, hvør tað er, sum skrivar hesi tíðindaskrivini hjá Fíggjarmálaráðnum.
- Sunnudagin kom eitt skriv, har Fíggjarmálaráðið boðaði frá, at tað fór at kosta landinum hundratals milliónir, um tey valdu at rætta lønarskeivleikan hjá sjúkrarøktarfrøðingum. Í gjár kom so eitt skriv, har tey boðaðu frá, at vit longu fáa somu løn, sum aðrir fakbólkar við somu útbúgvingarlongd. Hetta hongur ikki saman, sigur felagið og heitir á Fíggjarmálaráðið um at koma aftur tilsamráðingarborðið.
- Tykkara treiskni gongur bara útyvir sjúklingarnar, sigur felagið at enda í skrivinum, sum er sent út í dag.


text:
Savnsfagnaðurin er í gongd, og um tit ikki longu hava verið, náa tit tað enn.
VERKSTOVA
Tekna trøll við Jan Nystrøm
Hvønn dag kl. 11:30 og kl. 13:00
Á verkstovuni við Jan Nystrøm tekna vit trøll og aðrar verur. Jan elskar at tekna trøll, og á verkstovuni gevur hann børnunum ymisk amboð til at festa sítt hugflog á pappír.
Verkstovurnar egna seg best til børn í skúlaaldri, t.e. 6 ár og eldri. Ókeypis atgongumerki fáast í avgreiðsluni.
LISTAVEIÐA
Listaveiða er á skránni allan dagin. Børn og vaksin kunnu fara á veiðuferð í Listasavninum og loysa ymiskar uppgávur.
TEKNA
Vit hava gjørt tekningar av listaverkum í føstu framsýningini, sum litir kunnu leggjast á.
Millum hesar myndirnar er omman hjá Sigrun Gunnarsdóttir og myndin hjá Mikines av H.A. Djurhuus.
Listasavnið er opið hvønn dag frá kl. 11-16.
Ókeypis atgongd. Øll eru hjartaliga vælkomin.
Vit gleða okkum at síggja tykkum.
Vinarliga,
Listasavn Føroya


text:
19 Januar 2018 Written by Grímur Ingi Poulsen
Lívdin á youtube
Her ber til at lurta eftir sangum, sum vit hava sungið á møtum í Lívdini Sí meira her:Les meira
15 Desember 2017 Written by Synnøve av Rana
Týskvøldini fram til páskir
Týskvøldini fram til páskirnar 2018 26. desember Alive KINGSIZE Í skúlanum við Løgmannabreyt 9. januar Húsbólkar Í heimunum 16. januar GRUNDAÐ trin 3, fyrri partur KL 20:00 í Lonini 23. januar GRUNDAÐ trin 3, seinni…Les meira
05 September 2017 Written by Synnøve av Rana
Nú kanst tú síggja skránna fyri hendan mánaðin
Vel 'Vitjan' í breddanum ovast á heimasíðuni ella trýst á leinkuna undir fyri at síggja skránna hendan mánaðin. Á slóðini sæst ein dagførd skrá. Skráin hendan mánaðinLes meira
03 Apríl 2017 Written by Grímur Ingi Poulsen
Fyrisitingar- og Trivnaðar leiðari settur í starv í Lívdini
Tað er okkum ein gleði at kunngera, at Synnøve av Rana er sett í starv í Lívdini sum Fyrisitingar- og Trivnaðar leiðari. Starvið er fulltíðar starv og er fyribils í eitt ár. Synnøve er úr…Les meira
25 November 2015 Written by Grímur Ingi Poulsen
Lívdin stuðlar støkum uppihaldarum
Tað eru nærum tvey ár, síðani Lívdin fór undir tænastuna Linna, sum við mati og øðrum húsarhaldsvørum stuðlar fíggjarliga sperdum støkum uppihaldarum og teirra børnum, og hesa tíðina hava fleiri familjur notið gott av tænastuni.…Les meira
03 September 2014 Written by Tonny Brimsvík
Vælkomin í Lívdina
Vælkomin í Lívdina! Vit vilja bjóða tær hjartaliga vælkomnum í Lívdina. Ynski okkara er, at øll skulu kenna seg vælkomin uttan mun til, hvør hann ella hon er. Vónandi fert tú at finna eitt umhvørvi,…Les meira


text:
Stytt útbúgving endar í januar 2018
Stytt útbúgving verður fyri seinastu ferð bjóðað út í januar 2018
Styttri útbúgving til heilsuhjálpara
Til tín við nógvum arbeiðsroyndum,
sum ófaklærd innan heilsu og røktarfakið
Í januar mánaða á hvørjum árið, kanst tú søkja um styttri útbúgving til heilsuhjálpara, um tú hevur:
Váttan fyri í minsta lagið 3 ára arbeiði sum ófaklærd innan heilsurøkt, í minsta lagið 24 timar um vikuna í meðal.
Tað mest vanliga er at tú fært eftirgivið EIN starvsvenjingarpart, av teimum tveimum ið eru í heilsuhjálparaútbúgvingini.
Styttingin fer fram soleiðis:
Tú byrjar í januar við fyrsta skúlatíðarskeiðið, eftir tað skiftir tú yvir í ein eldri flokk, til annað skúlatíðarskeið, og tekur soleiðis alla teori í einum. Eftir annað skúlaskeið fert tú í starvsvenjing. Endað verður við próvtøkum í desembur.
Styttingin av útbúgvingini er 3 mánaðir.
Tú byrjar í januar og er liðug/ur í desembur. Vanliga vildi tú verið liðug/ur í mars mánaða árið eftir at tú byrjar útbúgvingina. Tú skal bert í starvsvenjing einaferð.
Umsóknarfreistin er 1. novembur, sum til vanliga heilsuhjálparaútbúgving.
Arbeiðsváttan skal til og krøvini til hesa eru:
Tímatal ímeðal pr. viku/mánaða, skal framganga av váttanini.
Tíðarskeiðið skal framganga týðiliga. (ikki neyðugt við lønar/tímaseðlum)
Undirskrivað av arbeiðsgevara.
Skúlin metir um, í samband við upptøku, um tú við tínum arbeiðsroyndum hevur møguleika at sleppa undan einum av tveimum starvsvenjingarpørtum.
Møguleiki er bert at søkja til heilsuhjálpara eftir hesari skipan.
Arðir møguleikar: Merit/Avriksflutningur fyri starvsvenjing kann eisini fara fram við at tú fylgir sama flokki allan vegin, og heldur ein steðg í 3 mánaðar, tá fyrsta starvsvenjing byrjar. Tá verður útbúgvingin ikki stytt, men inniheldur ein steðg ístaðin.


text:
Lestrartíð: 4 ár
Umsóknarfreist: Læruplássið ásetir freistina
Útbúgvingarstovnur: Glasir í Marknagili
Útbúgvingarstaður: Tórshavn
Lærupláss: Hesi hava læruplássgóðkenning
Sum rustfastur kleinsmiður (rustdyggur fínsmiður) arbeiðir tú við metali. Undir útbúgvingini lærir tú um ymisk sløg av metali, og hvussu tey kunnu formast.
Ein týðandi partur av arbeiðinum er at velja rætt tilfar og rættan arbeiðshátt til tær ymsu uppgávurnar. Undir útbúgvingini fært tú grundleggjandi vitan um at viðgera metal. Tú lærir at gera lutir úr metalplátum, t.d. brandtrappur, stigar, lás, portur og pengaskáp. Tú lærir eisini at gera listalig verk, t.d. veðurhanar og kirkjuspír.
Sum rustfastur kleinsmiður lærir tú at gera samansetingar av forgreiningum og bukkingum í rørum í rustdyggum stáli og at velja egnaðar eftirviðgerðir. Eisini lærir tú at viðgera og eftirviðgera yvirflatar av rustføstum stáltilfari.
Allar yrkisútbúgvingar eru skipaðar soleiðis, at skift verður millum verkliga læru á góðkendum læruplássi og skúlagongd á yrkisskúla.
Útbúgvingin endar við sveinaroynd.
Fráfaringarroynd fólkaskúlans.
Eftir útbúgvingina kanst tú arbeiða sum góðkendur rustfastur kleinsmiður.
Tú kanst eisini fara undir framhaldsútbúgving sum t.d.:
● maskinmeistari
● framleiðslutøkningur
● viðkomandi akademiútbúgving
● viðkomandi professiónsbachelorútbúgving
● verkfrøðingur (krevur upptøkuskeið).
Glasir, Smiðjugerð – www.glasir.fo
Yrkisdepilin – www.yrkisdepilin.fo


text:
Til 35 ára dagin hjá MBF, sum varð kallaður "Lívið hevur litir", høvdu vit tað gleði at hoyra Suna úr Hørg greiða frá gerandisdegi sínum sum blindur.
Suni gjørdist næstan heilt blindur eftir eina arbeiðsvanlukku fyri tveimum árum síðani, og hevur vanlukkan broytt lívið hjá honum 180 stig.
Vanur við at spæla fótbólt og at koyra bil, og nú at eiga bil standandi í túninum uttan at kunna nýta hann, er ikki lætt. Í dag eru viðurskiftir sum t.d. tað at fara at keypa inn nakað, ið hann má planleggja neyvt. At fara í boksina eftir mati er trupult orsaka av, at hann hevur so nógv titanum í ørmunum, at hetta gevur nógva pínu ta løtuna, hann leitar eftir tí, hann skal taka úr frystiboksini.
At renna ber ikki serliga væl til, og at koyra bil ber heldur ikki til, men Suni hevur eitt lætt sinni og eina vón um, at hetta møguliga kemur at laga seg soleiðis, at hann einaferð kemur at koyra bil aftur.
At spæla fótbólt og at kenna tað frælsið hetta gevur, er nakað hann saknar ómetaliga nógv. Í dag er hann bundin av at nýta blindastavin, tá ið hann er til gongu.
Suni hevur fingið fast starv sum timburmaður hjá Búsetur, og er hann ómetaliga glaður fyri hetta arbeiðið. Hann roknar ikki við, at nógvir arbeiðsgevarar høvdu givið honum fast starv við so lítlari sjón.
Suni hevur altíð havt eitt lætt sinni, og dugir hann sera væl at nýta síni góðu skemtingarevni eisini í løtum sum hesari, har hann skuldi greiða frá, hvussu lív hansara er í dag.
Framløgan var merkt av, at hann saman við tí dapra eisini megnaði at skemta og fáa fólk at flenna.
Ein sera grípandi og góð løta at síggja og hoyra Suna.


text:
Glið komið á málið um innkomuvegin til Havnar
Í áravís hava Tórshavnar kommuna og landsmyndugleikin við vegamálum tokast um f...
Rolling Stones á løriftspall í Føroyum
Týskvøldið 27. september klokkan 20 vísir Filmsfelagið søguligu konsertina við ...
So fær Havnin eisini eina skreiðibreyt í svimjhylinum
Tað hevur verið eitt ynski hjá nógvum í mong ár, at svimjihøllin í Gundadali ei...
Alzheimerfelagið sett skrivara
Nevndin fyri Alzheimerfelagnum hevur sett sær sum mál at blíva eitt sjónligari ...


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Søgusavnið letur upp
Søgusavnið í Vestmanna Tourist Centre letur alment upp í morgin sunnudagin 10. mai. Opið er frá kl. 10.
Í SøguSavninum fært tú eina heilt serliga uppliving. Tú gongur millum søguligu persónarnar, meðan tú gjøgnum oyratelefonir hoyrir brot úr Føroya søgu. Eisini pallmyndin er sera hugtakandi at uppliva, við steyðrættum bergi og fjøru, sumri, vetri, myrkakjallara og roykstovu. Ljós, ljóð og entá luktur gera hesa framsýningina til nakað heilt serligt.
Figurarnir eru gjørdir í Íslandi.
Pól Skarðenni hevur bygt kulissurnar (grótmúrar, fjøll, fjøru vm), Edvard Fuglø hevur málað og hevur projektleiðsluna.
Herleif Hammer, sum er søgufrøðingur, hevur verið við í arbeiðnum frá byrjan. Hann hevur gjørt timburarbeiðið, og eisini samskipað alla verkætlanina.
Les meira um søgusavnið her.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
- Tíðindi, mentan og ítróttur
Politisk óvissa ávirkar vinnuna
Tak niður
Vinnuhúsið hevur gjørt kanningina, sum vísir, at aðrar forðingar eru m.a. tung almenn umsiting, óvissa um landsstýrið, atgond til fígging og ov lág orka til nýskapan.
Maria Rasmussen, stjóri í Vinnuhúsinum, heldur, at politiski tíðarkarmurin í Føroyum er ov stuttur, og tørvur er á einari langtíðar vinnupolitiskari ætlan. Hon sigur, at Føroyar er eitt lítið land, og nógv av galdandi lóggávu, er lóggáva, sum er smíðað til størri marknaðir, enn tann føroyska marknaðin, og tað er ov tungt at samskifta um ymisk viðurskifti. Tí brúka føroyskar fyritøkur ov nógva orku uppá umsiting og tað, sum hendir á politiska pallinum, og fáa ikki savnað seg um tað, sum tær duga best; at framleiða vørur og tænastur.
Vinnuhúsið sendi 92 føroyskum fyritøkum, sum hava fleiri enn tvey starvsfólk, eitt spurnarblað. 64 prosent svaraðu. Harumframt byggir kanningin á hagtøl frá Hagstovuni og Taks.
Sí eisini


text:
Kiran Jóanesarson
07.01.2018 - 08:52
Fiskur > Tíðindi > Danmark
Uppsjóvarskipið Beinur úr Hirtshals er í løtuni í Skagen, har ymiskt viðlíkahald verður gjørt.
Beinur fór á beding í Skgen síðst í november mánað, og upplýst verður, at ymiskt viðlíkahald og garantiarbeiði skal gerast við skipið.
Flestu skipini eru farin á makrelveiðu vestanfyri Hetland. Skipini vórðu spent uppá sildina, men í løtuni er fiskiskapurin so smáligur, at skipini heldur eru farin á makrel.
Tá ið Beinur verður klárur í komandi viku, fara teir allarhelst á makrelveiðu, um støðan ikki er broytt til tað tíð.
Gunnar Nolsøe, sum er ein av eigarunum, og annar skiprarin, upplýsir, at arbeiðið hevur gingið gott og hevur hildið tíðarætlanina.


text:
Tarar í Føroyum
Náttúrugripasavnið hevur júst útgivið nýggja talvu við tekningum av 46 føroyskum tarasløgum. Áður eru talvur við fuglum, fiskum og plantum komnar út.
Flestu fólk kenna lamineraðu talvurnar við fugla-, fiska og plantutekningunum hjá Astrid Andreasen. Hesar hava frá fyrsta degi fingið sera góða undirtøku. Um tú hevur tær við í hagan ella í bátin í alskyns veðri gerð ikki mun.
Út frá góðu royndunum frá undanfarnu talvum varð gjørt av at royna fleiri talvur um náttúruna í Føroyum. Grunnurin “Føroya náttúra – Føroya skúli”, ið Náttúrugripasavnið umsitir, fíggjar útgávuna og Astrid Andreasen teknar. Talvan við fuglum kom í 2001 og við fiskunum í 2009. Í 2011 kom talvan við plantunum, og í ár er túrurin komin til tararnar.
Á nýggju plantutalvuni eru 46 føroyskir tarar, og eru teir útvaldar millum teir mest vanligu, ið eru at finna úti í sjónum. Serligt fyri hesa útgávu er at tararnir hava fingið føroysk nøvn, ið fylgja tvínevnisskipanini hjá svenska plantufrøðinginum Carl von Linné. Málslig ráðgeving í navnagerðini hevur verið Marjun Arge Simonsen.
Talvan fæst í tveimum útgávum:
20x28 cm laminerað við tekningum á báðum síðum. Kostnaður kr. 50,-
42x59,6 cm við øllum tekningum á somu síðu. Kostnaður kr. 90,-
Talvurnar fáast til keyps á Søvnum Landsins og í flestu bóka-handlum, kunningarstovum og handlum, ið frammanundan selja fugla-, fiska- og plantutalvuna.


text:
30. Jan 2012
Sum áður greitt frá, høvdu dreingir sína fystu venjing fríggjadagin. Hetta var somuleiðis fyrsta venjingin á Valloyruni, síðan nýggja graslíkið var lagt á. Niðanfyri eru nakrar myndir... ...
28. Jan 2012
07 Vestur hevur gjørt avtalu við Hegga fyri árið, ið inniber, at hann skal venja dreingjaliðið, umframt vikuligar felagsvenjingar fyri smádreingir og dreingir og fasta málmannsvenjing fyri allar aldursbólkar. Hegga skal eisini standa á odda fyri arbeiðinum hjá ungdómsdeildini at...
27. Jan 2012
Boðið verður til aðalfundar hósdagin 1. marts kl. 19:00 í SÍ-húsinum í Sørvági. Skrá sambært viðtøkum felagsins. ...
26. Jan 2012
Fyrr í vikuni gjørdi 07 Vestur avtalu við unga kvívíkingin, um spæl hetta komandi kappingarárið. Vit í 07 Vestur eru sera fegin um, at Tórstein velur at halda fram, og ynskja honum eisini tillukku við yrkisleikarasáttmálanum. 18 ára gamli Tórstein...
24. Jan 2012
Jens erik er í fínum selskapið, nú UEFA ger burturúr teimum fáu, ið enn spæla á hægsta støðið, eftir at teir hava rundað tey 40. Um Jens Erik verður skrivað:Asked whether he was starting to feel his age on...
21. Jan 2012
Í morgin fer eitt lítið ferðalag frá 07 Vestur til Keypmannahavnar. Hørður Johansen og Sølvi Egilsson skulu, í eina viku, venja á FC Copenhagen School of Excellence. Silva, ið hevur koyrt eitt serligt venjingarprogramm saman við teimum í vetur, fer við teimum. ...
19. Jan 2012
Í kvøld hava 07 Vestur og Tór-Ingar Akselsen úr Sandavági gjørt avtalu, ið inniber, at Tór-Ingar skal leika við felagnum hetta árið. Vit í 07 Vestur eru sera fegin um at fáa Tór-Ingar við aftur og ynskja honum tillukku við sáttmálanum. ...
16. Jan 2012
Mánadagin 23. januar kl. 18:30 byrjar venjingin hjá 1. deild aftur. Piotr Krakowski stendur aftur við róðri, nú 07 Vestur aftur skal berjast um uppflyting í bestu rekkjuna, Vodafone-deildina, sum tað kallaðist í fjør. Onkur nýggj andlit vera at síggja...


text:
Atlantic Petroleum hevði eitt nettoyvirskot í ársins fyrsta ársfjórðingi upp á 5,4 miljónir krónur, ein framgongd frá einum undirskoti upp á 15,8 miljónir krónur í sama ársfjórðingi 2016. EBITDAX fyri 1. ársfjórðing varð 6,8 miljónir krónur ímóti einum undirskoti upp á 15,5 miljónir krónur í fyrsta ársfjórðingi 2016.
”Lágu útreiðslurnar sum avleiðing av søluni av okkara norska virksemi saman við framleiðsluinntøkunum úr Orlando-økinum, ið væntast í seinna hálvárið 2018, merkja, at trygt grundarlag er skapt fyri einum framtíðar vøkstri hjá Atlantic Petroleum, og vit síggja fram til at økja um virksemið og avkastið í 2017”, sigur Ben Arabo, stjóri.
Rakstrarúrslitið í 1. ársfjórðingi 2017 var upp á 6,8 miljónir krónurr, ein framgongd frá einum undirskoti upp á 31,7 miljónir í sama ársfjórðingi 2016.
Nettoognir/partabrævakapitalur vóru negativ 77,9 miljónir krónur. Hetta er ein bati frá 1. ársfjórðingi 2016 upp á 56,3 miljónir krónur. Bankaskuldin var 68,7 miljónir krónur.
Atlantic Petroleum væntar eitt positivt nettoúrslit fyri alt árið 2017.
Kelda: Atlantic Petroleum


text:
Í sambandi við, at fyrrverandi forsetisráðharrin í Íslandi, Jóhanna Sigurðardóttir, og kona hennara, Jónína Leósdóttir luttaka og seta ársins Faroe Pride tiltak, leggur Jónína Leósdóttir bók fram um teirra felagslív. Bókaframløgan verður í Rit & Rák í SMS mikukvøldið, 26. juli 2017, kl. 19.00.Tað upplýsir LGBT í skrivi sent miðlunum.
Jóhanna Sigurðardóttir gjørdist fyrsti kvinnuligi forsetisráðharrin í Íslandi í 2009 og fekk soleiðis til uppgáva at rudda upp eftir stóra húsgangin. Jóhanna gjørdist samstundis fyrsti opin samkyndur landsleiðari í heiminum. Í 2010 var íslendska forsetisráðharraparrið á almennari vitjan í Føroyum. Henda vitjan fekk nógva altjóða miðlaumtalu, tá tað frættist, at ikki øll innbjóðaðu vildu luttaka við almenna døgurðan hjá løgtinginum, tí forsætisráðharrin var samkyndur.
Í bókini ”Jóhanna og eg” viðgerð, Jónína Leósdóttir, kona fyrrverandi forsætisráðharran, sum sjálv er rithøvundur og fyrrverandi journalistur hesa serligu vitjan í Føroyum. Bókin snýr seg eisini um lív teirra saman, sum hjún, landsleiðarar, íslendskan politikk og teirra lív sum heimskendar LGBT undangongukvinnur.
Hetta er fyrstu ferð, at fyrrverandi forsetisráðharraparið vitjar aftur í Føroyum eftir nógv umrøddu almennu Føroya vitjanuna í 2010.
Bókin ”Jóhanna og eg” er tiltaks á donskum og íslendskum. Møguleiki er at ogna sær bókina og fáa hana signeraða á almenna og ókeypis tiltakinum í Rit & Rák í SMS mikukvøldið.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Orð: Tummas Napoleon Djurhuus
Lag: Mel Tillis og Marijohn Wilkin
1. Ein sunnudag tað aftur
út á havið bar,
veturin var liðin, várið komið var,
at peningur má vinnast, er eitt sannleiksorð,
skulu fót vit seta undir egið borð.
Niðurlag: Oh, Maria, mær leingist heim,
oh, Maria, mær leingist heim,
eg sakni tín syngjandi látur,
mær, Maria, leingist heim.
2. Væl var tað bert ein danga,
sum eg at føra fekk,
hálvfjerðs ára gomul, bert tríggjar míl hon gekk,
men skipari er skipari, tað skuldi eg trúð,
so Maria, tú verður skiparafrú.
3. Eg húsini skal byggja bæði stór og dýr,
í køki skulu hava vit elektriskan komfýr,
og stovan hon skal vera okkar’ dreymaverð
– harinni skulu hava vit elektriskt klaver.
4. Og ein skal eita Hanus, og ein skal eita Hans,
og ein skal eita Fríðrik, og ein skal eita Frans,
men dóttirin skal eita – tann fyrsta sum tú fær –
Birita Brigitta Bardot handan Garð.
5. Og tú, sum brátt
skalt eita Maria handan Garð,
í brúðargávu fært tú eitt havgrønt baðikar,
tí maður tín er skipari og siglir Íslandshav
– so nú má eg fram at rópa: “Hálið av!”


text:
Hetta er eitt gamalt lag, eg veit ikki hvussu gamalt sjónbandalagið er, men tað er so lagt út á Youtubekanalina hjá Høgna Lisberg í hesari vikuni. Lagið er so frálíkt, og tað onkursvegna sera einfalda sjónbandalagið ger tað bara betur.
Onkuntíð dettur men um okkurt á alnetinum, ið sigur yeah! Sumt er somkið gott, at tað er vert at deila við tykkum. Hetta eru sunnudagsbitar.
Skid Row var fyrst í nítiárunum eitt risastórt tónleikanavn, eftir at vinmenn teirra í Bon Jovi høvdu hjálpt teimum fram, fingu teir fleiri hitt, eitt nú “18 and Life”, “I Remember You”, “Youth Gone Wild”, “Monkey Business” og “Wasted Time”. Tíðin er ikki farin so væl við Skid Row, og bólkurin er í dag meira ella minnið gloymdur.
Ein perla av teirra næstu útgávu, er Sunnudagsbitin í dag, hugni tykkum við “In a Darkened Room”
Onkuntíð dettur men um okkurt á alnetinum, ið sigur yeah! Sumt er somkið gott, at tað er vert at deila við tykkum. Hetta eru sunnudagsbitar.
Ronnie James Dio stóð á odda fyri heimsins besta tungmálmsbólki í trimum umførum, fyrstu ferð sum avloysarin hjá Ozzy Osbourne, tá hann bleiv koyrdur úr bólkinum síðst í sjeytiárunum. Hesi árini 1979 -1982 gav Black Sabbath tvær framúr studioútgávur út, og eina live útgávu, ið man teljast millum tær bestu yvirhøvur.
Eg fari at deila við tykkum eitt framúrskarandi lekkurt lag hjá Black Sabbath frá hesari tíðini, tað er filma í 1980 á konsert í New York. Hetta er tittullagið av útgávuni, ið Black Sabbath gav út sama ár: Heaven & Hell. Eg var so heppin at sleppa at uppliva hesar framúrskarandi tónleikararnar á palli saman mikudagin 6. juni í 2007. Tað var framúr, tað er hetta eisini:
Onkuntíð dettur men um okkurt á alnetinum, ið sigur yeah! Sumt er somkið gott, at tað er vert at deila við tykkum. Hetta eru sunnudagsbitar.
Hevði heilt gloymt hendan klassikaran frá Drengene fra Angora. Í hesum døgum, har frísinnið støðugt vinnur á snævurskygninum, og vit nærkast eini tíð, har samkynd fáa somu borgarligu rættindi sum hinkynd, eisini í Føroyum. So er gott at leita aftur til hesa skandinavisku kærleiksvísuna.
Onkuntíð dettur men um okkurt á alnetinum, ið sigur yeah! Sumt er somkið gott, at tað er vert at deila við tykkum. Hetta eru sunnudagsbitar.
Hetta tosar fyri seg sjálvan. Eg havi í øllum førum ongantíð uppliva nakað líknandi eftir eina MC-Hár konsert, jú, gamaní í 1997 var tað ein sum spurdi um hon kundi slikka mjólkina av mær eftir konsertina í Grasagarði, men heldur ikki tað, er í hesum klassanum. Byrji at koma til sættis við, at Justin Bieber nokk er lekrari enn eg.
Onkuntíð dettur men um okkurt á alnetinum, ið sigur yeah! Sumt er somkið gott, at tað er vert at deila við tykkum. Hetta eru sunnudagsbitar.
Ein eg kenni vísti mær á hendan fantastiska fitta teknifilmin frá Pixar. Nógvir moralir kunnu uttan iva lesast úr hesum, men mest av øllum er tað fitt og stuttligt.
Onkuntíð dettur men um okkurt á alnetinum, ið sigur yeah! Sumt er somkið gott, at tað er vert at deila við tykkum. Hetta eru sunnudagsbitar.
Í dystinum í gjár á Craven Cottage millum Fulham og Manchester United, slóknaði ljósið knappiliga, hetta var ein skelkandi hending á einum stadion á tremur við fólki. Nú er eitt klipp lagt út á Youtube, ið vísir, at hetta ikki var av tilvild, men ein greitt tilætla hending:
Onkuntíð dettur men um okkurt á alnetinum, ið sigur yeah! Sumt er somkið gott, at tað er vert at deila við tykkum. Hetta eru sunnudagsbitar.


text:
Camping Æðuvík 24 til 26 aug 2012
So er klárt at fara, líka keypa tað síðsta hjá INN
Æðuvík :o)
Gera klárt
Bara 4 vognar tá vit komu uml kl 17
Ein lítlan rundtúr
Serdeiligt gott veður í kvøld
Fleiri vognar komu úr Elduvík til Æðuvíkar, væl av vindi var í Elduvík
Nú er um at verða songartíð
Og nú er morgunmatur :o)
Jákup og Óin :o) Óin er komin at vitja Gudmundur og ætlar sær ikki heim aftur
fyrr enn seint í kvøld :o)
Teir hygga sær óført, her er ikki so gali at verða í Æðuvík
17 vognar vóru
Andrass og Jógvan
Ninni komin á vitjan :o)
So eru pannukøkur á borðinum
Vit vóru til kaffi hjá Tove og Ingolf, teir hygga sær Andrias, Óin og
Gudmundur
Vit eru farin at fiska
Uff strævi at fiska :o)
Grillin er í ljósum loga so tað er ikki so gali
Teir bíða eru svangir
Burgarar smakka hmmmm
Lars er so avanseraður at eg klári slett ikki at fylgja við, hann bjóðaði og
tað smakkað mega mega væl :o)
17 vognar, men tað passa fleiri afturat her í Æðuvík
Tove og Ingolf til ein drekkamunn og pannukøkur :o)
Her er gott at vaska upp og at gera sær mæt um man hevur hug til tað :o)
Sunnudagur og nú eru fleiri farnir avstað
Klokkan er 18:30 og vit fara suðureftur aftur
Bobby og Gudmundur eru spentir at fara til Maritugøtu aftur
Sera gott veður í kvøld
Ein góður túrur í Æðuvík, campingplássi kann heilt sikkurt tilmælast, har er alt man hevur brúk fyri. Prísurin er 150 kr pr nátt við øllum, so sum brúsu, internet etc...


text:
Útveiting
Meginregla fyri Talgildu Føroyum er, at tær uppgávur, sum kunnu, eiga at verða veittar út.
Henda meginregla verður nýtt á verandi tænastum hjá KT Landsins, Landsneti og BSL, har á leið 50% av uppgávunum verða veittar út. KT Landsins hevur eisini í umbúna at halda fast í hesari meginreglu fyri talgildingaruppgávurnar. Hugsast kann, at onkrar uppgávur, at byrja við serliga innan rakstur, verða røktar innanhýsis, men so skjótt tað er ráðiligt, eiga eisini hesar uppgávur at verða veittar út.
Innanhýsis
Meginreglan er, at allar leiðslu- og myndugleikauppgávur verða røktar innanhýsis av KT Landsins. Uppgávurnar eru at gera útveitingartilfar (kravfestingar o.t.), hava ognarskap av dátugrunnum og skipanum, at standa fyri og at orða sáttmálar (keyps- og rakstrarsáttmálar/SLA), umsita sáttmálar, hava eftirlit við rakstri og rakstraravtalum, standa fyri projektleiðslu, menna talgildar verkgongdir og skriva strategiir, politikkir, leiðreglur o.tíl. Hetta krevur samstundis, at KT Landsins hevur førleikar innan øll tey nevndu øki.
Útveiting
Meginreglan verður, at allar fremjandi uppgávur, so sum menning av dátugrunnum og skipanum, hýsing og rakstur av skipanum, og support av skipanum, skulu verða veittar út, um ikki serlig orsøk er fyri ikki at gera tað. Les meira um hesar uppgávur niðast á hesi síðu.


text:
Lestrartíð: 4 ár
Umsóknarfreist: Læruplássið ásetir freistina
Útbúgvingarstovnur: Glasir í Marknagili
Útbúgvingarstaður: Tórshavn
Lærupláss: Hesi hava læruplássgóðkenning
Rør- og blikksmiðurin arbeiðir við at gera alt vanligt innleggingararbeiði innan hita, vatn og heilsu- og reinførisviðurskifti í bústaðar- og vinnubygningum.
Tú lærir at seta upp og stilla HVS-stýrisskipanir og at vegleiða kundar um brúk, at fáa sum mest burtur úr orkuni og aðrar orkuhættir.
Tú lærir at gera HVS-innleggingar og at veita tænastu í sambandi við oljuketlar og varandi orkuinnleggingar.
Útbúgvingin fevnir harafturat um at gera tunnplátusamankomingar við sveising úr aluminiumi, stáli og rustdyggum tilfari, at lodda, klinka og falsa, at tekna og gera úrskiljingar úr plátum, at leggja til rættis og gera smá skap í plátu-, rør- og stálprofilum í eini samlaðari framleiðslu. Røkja og umvæla, at taka mát og gera allar vanligar inndekningar innan yrkið, at taka mát og gera luftskiftislutir, at duga siðbundið og grundleggjandi handverk innan blikksmiðjuyrkið og at duga kappabjálving.
Allar yrkisútbúgvingar eru skipaðar soleiðis, at skift verður millum verkliga læru á góðkendum læruplássi og skúlagongd á yrkisskúla.
Útbúgvingin endar við sveinaroynd.
Fráfaringarroynd fólkaskúlans.
Eftir útbúgvingina kanst tú arbeiða sum góðkendur rør- og blikksmiður.
Tú kanst eisini fara undir framhaldsútbúgving sum t.d.:
● maskinmeistari
● framleiðslutøkningur
● viðkomandi akademiútbúgving
● viðkomandi professiónsbachelorútbúgving
● verkfrøðingur (krevur upptøkuskeið).
Glasir, Smiðjugerð – www.glasir.fo
Yrkisdepilin – www.yrkisdepilin.fo


text:
Sambært lóg um hvítvasking og fígging av yvirgangsvirksemi skulu allir kundar hjá BankNordik, sum eru stovnaðir eftir 1. januar 1999, lata bankanum samleikaprógv og undirskriva eitt stovningarskjal.
BankNordik vil hervið kunna síni viðskiftafólk um, hvat lógin um hvítvasking og fígging av yvirgangsvirksemi krevur av bankanum og kundanum.
Sambært lógini, sum kom í gildi í Føroyum við kongligari kunngerð nr. 626 frá 27. juni 2008, skulu allir kundar, stovnaðir eftir 1. januar 1999, hava latið sínum peningastovni eitt samleikaprógv og undirskrivað eitt stovningarskjal, ið kann takst niður her
.
Ásetingin um at vísa samleikaprógv er galdandi fyri bæði vinnu- og privatkundar, sum skulu vísa samleikaprógv, tá ið nýtt kundasamband verður stovnað, ella um kundasambandið er stovnað eftir 1. januar 1999.
BankNordik heitir tí á allar kundar, sum ikki hava latið bankanum eitt samleikaprógv, um at venda sær til sín kundaráðgeva.
Hvat er hvítvask og fígging av yvirgangsvirksemi?
Hvítvasking av peningi kann vera alt, sum hevur til endamáls at fjala ólógliga upprunan av einari peningaupphædd, soleiðis at hon kann tykjast at vera útvegað á lógligan hátt.
Fígging av yvirgangsvirksemi er peningur, útvegaður á lógligan ella ólógligan hátt, sum verður nýttur til at fíggja yvirgangsvirksemi, soleiðis sum galdandi lóggáva ásetur.
Fyri at lúka galdandi lóggávu um hvítvasking av peningi og fígging av yvirgangsvirksemi hevur BankNordik sett í verk mannagongdir, sum skulu forða fyri og fyribyrgja virksemi í samband við hvítvasking og fígging av yvirgangsvirksemi. Harumframt eru stig tikin til at samstarva við myndugleikar, um tað gerst neyðugt. BankNordik hevur ábyrgd av at seta seg í samband við løgregluna í teimum førum, har illgruni er um, at hvítvasking av peningi ella fígging av yvirgangsvirksemi fer fram.
Lóggávan viðvíkjandi hvítvasking og fígging av yvirgangsvirksemi umfatar eisini Kenn Tín Kunda-ásetingina, sum fevnir um krøv til løgfesta staðfesting av kundasamleika, herundir pass, bústað og P-tal (persónstal) hjá kundanum.


text:
Vilt tú hava serfrøðingar at taka sær av tínum íløgum? Og vilt tú avmarka váðan fyri tapi við at spjaða tína íløgu á fleiri virðisbrøv?
So er tað ein fyrimunur fyri teg at gera íløgur gjøgnum eitt íløgufelag heldur enn at gera íløgur sjálv/ur.
BankInvest og SparInvest eru bæði samansett av fleiri íløgufeløgum, sum hava hvør sítt fokus. Tað merkir, at tú ígjøgnum BankInvest og Sparinvest fært atgongd til at gera íløgur í nógv ymisk og spennandi øki.
Nøkur feløg egna seg best til vanliga samansparing og pensjónssamansparing. Onnur feløg gera íløgur í vinnugreinar og virðisbrøv, sum hava stórar møguleikar fyri vinningi og samsvarandi váða. Onnur hóska seg betur til stuttskygdar íløgur við lítlum váða fyri sveiggjum í kursinum.
Nakrar góðar orsakir til at gera íløgur gjøgnum íløgufeløg:


text:
Kongurin livir á svenskum
Mentan16-08-2017 - 08:10 - Jóanis Albert Nielsen
Tað er í dag 40 ár síðan Elvis doyði og vit heiðra konginum í Listastovuni við eini konsert við svenska bólkinum Fröken Elvis fríggjakvøldið 18. august.
Ímynda tær ein tónleikabólk við tínum bestu vinum – tykkum dámar sama tónleika og elska gott kaffi. Har hevur tú Fröken Elvis.
“Kongurin livir á svenskum!” (DN), “Hon gevur Elvis sangum nýtt lív” (Mitt i Søderort).
Soleiðis umrøða svenskir miðlar hendan einastandandi tónleikabólkin. Fröken Elvis spæla Elvis sangir, sum eru umsettir til svenskt og útsettir av nýggjum umframt eitt sindur av egnum tónleiki. Framførslan hjá teimum er fjálg og skemtilig, men eisini eitt sindur álvarssom. Og sjálvandi full av tónleiki, kærleika og eini rúgvu av ymsum ljóðførum.
Fyrsta útgávan hjá Fröken Elvis "Elvis på svenska" kom út í 2015 og gjørdist nummar 19 á svensku hittlistunum. Nú, summarið 2017, geva tær næstu fløguna "Kungen & Jag" út.
Frøken Elvis eru: Camilla Fritzén (sangur og umsetingar), Lisa Bodelius (trombon, kontrabas, klaver, harmoniku, kórsang og umsetingar), Maria Olsson (trummur, slageverk og kórsang), Josefin Berge (gittar, mandolin og kórsang) og Sanna Andersson (kontrabass, gittar, ukulele, melodica og kórsang).
Konsertin við Fröken Elvis er partur av PULS tónleikarøðini hjá Norðurlandahúsinum, Listastovuni, Spaniastovu og Norðuratlantsbryggjuni.


text:
Vælkomin til Labban
Goymslan hjá okkum er í Líðini 97 í Kollafirði.
Allar vørurnar vit selja, eru neyvt útvaldar til góðskutilvitaða hunda og kettu eigaran. Áðrenn vøran verður sett á hyllarnar og boðin til sølu, kanna vit eftir, um góðskan nú verðuliga er tann, hon skal verða.
Vøra, ið er bíløgd umvegis heimasíðuna, kann avheintast sama dag, hon er goldin. Sí annars okkara keypstreytir.
Er ivi um eitthvørt, so er tú vælkomin at seta teg í samband við okkum á tlf 211227 (Fríðhild) ella 504051 (Bjørg). Eisini kanst tú senda okkum ein teldupost á labbin@labbin.dk
-
Handil
Hundafóður, kettufóður, shampoo, balsam, oljur, kambar, bustir, bóltar, bamsur, hundabomm - ja, alt ein hundur yvirhøvur kann ynskja sær, finnur tú hjá okkum.
Jú jú, okkurt er til ketturnar eisini
-
Røktar vegleiðing
Ein stutt og góð vegleiðing um hvussu tú best røkir feldin á hundinum
-
Spurningar ?
Tú er altíð vælkomin at ringja ella skriva til okkum.
Bjørg tlf 504051
Fríðhild tlf 211227
labbin@labbin.dk
Hundafóður
Líkamikið um hundur tín er rasureinur útstillingshundur, hart arbeiðandi seyðahundur, avslappaður sofahundur, brúkshundur sum venur bæði nógv og leingi, ja you name it - so fæst júst rætta hundafóðrið frá Royal Canin. Ivast tú í, hvat er rætta fóðrið til júst tín hund, so royn fóðurvegleiðingina HER
Umframt eitt sera breitt úrvæl av vanligum hundafóðrið, fæst eisini serligt fóður til sjúkar hundar. Hetta kann tó bara bíleggjast í samráð við djóralækna. Sí úrvalið HER
Hundaleikur
Bóltar, bamsur og aðrar stuttligar hundaleikur, til hundar í øllum støddum, av vælumtóktu dygdarvørunum frá Chuckit, Kong og Jolly pets finnur tú hjá okkum.
Vit tora nemmuliga at pástanda, at vit hava landsins størsta og besta úrvæl av hundaleikum. Hygg bara HER
Shampoo & Balsam
Beinleiðis frá Italia koma absolut bestu røktar produktini tú yvirhøvur kann ynskja tær.
Líkamikið hvønn tørv á røkt hundurin hevur, og hvat slag av feldi hann hevur, so finnur tú røttu røktarvøruna í stóra úrvælinum frá Iv San Bernard


text:
Heimskendi og nógv virdi trummarin og ásláttursleikarin Niclas Campagnol kemur til Føroya at hava masterclass við føroyskum tónleikarum. Tiltakið verður í Perluni mikukvøldið 18. oktober kl. 21.-22.30.
Niclas Campagnol er svii og byrjaði at spæla trummur 3 ára gamal, og fekk sínar fyrstu einatímar við einum trummulærara, tá hann var 5 ár. Hann hevur virkað sum ásláttursleikari í klassiskum tónleiki, og hevur spælt við ensemblum, kamarorkestrum, symfoniorkestrum og ymiskum big bands, síðan hann var 12 ár, og fekk sítt fyrsta professionella spælijobb.
Hann er útbúgvin á danska tónleikakonservatoriuminum, og hevur spælt einum ótali av bólkum og tónleikarum í Norðurlondum og uttanfyri tey.
Nú kemur hann so til Føroyar og hevur master class við føroyskum tónleikarum.


text:
- Tíðindi, mentan og ítróttur
Betri letur væl at úrslitinum í fyrru helvt
Úrslitið hjá Betri samtakinum var 77,6 mió. eftir skatt í fyrra hálvári.
Tað er betri enn væntað, sigur Betri, men tó ikki hjá tryggingini.
Virkið hjá Varðanum Pelagic var tryggjað hjá Betri trygging. Tað kostar Betri trygging nógv.
Harafturat eru tveir stórir eldsbrunar, sum gera, at avlopið hjá tryggingini er bara 400.000 kr. fyrra hálvárið. Tað var 14,4 mió, kr. í fyrru helvt av 2016.
Væntar stórt avlop í ár
Nettoúrslitið hjá Betri banka var 87,8 mió. kr. í avlopi í fyrru helvt av 2017.
Pensjóns- og lívstryggingarvirksemið í Betri Pensjón gav 1,8 mió. kr. í avlopi.
Javnin hjá Betri samtakinum var 12,5 milliardir krónur 30.juni í ár.
Eginognin hjá samtakinum er 2,9 milliardir krónur.
Betri samtakið væntar eitt avlop upp á 120 til 165 mió. kr. fyri skatt í 2017.
Sí eisini


text:
Heini í Skorini leggur fram sína ph.d.-ritgerð fríggjadagin
Komandi fríggjadag tann 24. november leggur Heini í Skorini fram sína ph.d.-ritgerð um samanbrestin ímillum religión øðrumegin og talufrælsi...
Maðurin anno 2017 á Altjóða Mannfólkadegnum 19. november
Javnstøðunevndin skipar saman við Norðurlandahúsinum og Fróðskaparsetrinum fyri einum VITSKU-tiltaki við kynsgranskarunum Kenneth Reinicke og Firouz...
Føroyskt handverk á altjóða ráðstevnu í Norra
Í døgunum 15. til og við 19. oktober var skipað fyri altjóða Économusee ráðstevnu í Bergen, har handverkarar og ferðavinnufólk úr Kanada, Írlandi,...
Fróðskaparsetrið á Arctic Circle 2017 -á odda fyri bólki av yngri granskarum og studentum
Hósdagin 12. oktober vóru 16 yngri granskarar og studentar úr øllum danska ríkinum savnaði til undirvísing um Arctic Circle og vísindadiplomati í...
Føroyar vertur fyri Arctic Circle Forum í 2018
Tá Arctic Circle í gjár lat upp kunngjørdi formaðurin, fyrrverandi Íslendski forsetin Ólafur Ragnar Grímsson, at Føroyar næsta ár, í mai mánaða, verða...
Marita Svartá vísindaligt hjálparfólk á SSD
Fyrsta september byrjaði Marita Svartá sum vísindaligt hjálparfólk á Søgu- og Samfelagsdeildini (SSD)
Tvørrandi samskipan av búskaparpolitikkinum
Búskaparráðið legði fram sína frágreiðing fyri heysti 2017 á tíðindafundi á Føroya Gjaldsstovu í dag, hósdag 31. august 2017 kl. 9.
Innleiðsla á Søgu- og samfelagsdeildini
Mánadagin 21. august var innleiðsla á Søgu- og samfelagsdeildini fyri teimum knappliga 100 nýggju lesandi.
Fyrsti lestrardagur í fagrasta veðri
Í morgun varð skipað fyri felags innleiðslutiltaki fyri teimum útvið 230 nýggju lesandi á Fróðskaparsetri Føroya


text:
Jóanes Nielsen
Jóanes Sekjær Nielsen (5. apríl 1953 í Havn) varð føddur í Havn í 1953, og har vaks hann upp. Hann hevur verið sjómaður og arbeiðsmaður. Eisini hevur hann starvast sum rithøvundur burturav. Jóanes hevur roynt seg í fleiri, ymiskum tekstasløgum. Hann hevur skrivað yrkingar, stuttsøgur, skaldsøgur, greinar og leikir. Hann lýsir m.a. verkafólkið og teirra lívstreytir, stættamun, kúgan og órættvísi. Hann er stundum speirekandi og satiriskur, men hann er eisini skemtandi og lívsjáttandi og lýsir inniligar og eymar kenslur. Fleiri av útgávunum hjá Jóanes Nielsen eru útkomnar í Danmark, m.a. skaldsøgurnar "Glansbílætasamlarnir" og "Gummistivlarnir eru tær einastu tempulsúlurnar sum vit eiga í Føroyum". Sjónleikurin "Eitur nakað land week-end?" og yrkingasøvnini "Pentur" og "Kirkjurnar á havsins botni" eru eisini útkomin á donskum.[1] Í desember 2012 gjørdi eitt av heimsins størstu forløgum, Random House, avtalu um at útgeva skaldsøguna Brahmadellarnir hjá Jóanes Nielsen á øðrum málum, í fyrstu syftu skal hon gevast út á týskum. Hetta er fyrstu ferð at ein bók hjá einum føroyskum rithøvunda verður útgivin av so stórum forlagi.[2]
Útgivið[rætta | rætta wikitekst]
- 1978 - Trettandi mánaðin (yrkingasavn)
- 1984 - Pinnabrenni til sosialismuna (yrkingasavn)
- 1985 - Tjøraðu plankarnir stevna inn í dreymin (yrkingasavn)
- 1986 - Á landamørkum vaksa blomstur (stuttsøgusavn)
- 1987 - Naglar í jarðarinnar hús (yrkingasavn)
- 1991 - Gummistivlarnir eru tær einastu tempulsúlurnar sum vit eiga í Føroyum (skaldsøga)
- 1992 - Gummistøvler er de eneste tempelsøjler vi ejer på Færøerne, Vindrose, Ebba Hentze týddi til danskt.
- 1993 - Kirkjurnar á havsins botni (yrkingasavn)
- 1994 - Undergroundting (greinasavn)
- 1998 - Pentur (yrkingasavn)
- 1999 - Sting, Vindrose, Ebba Hentze týddi til danskt.[3]
- 2003 – Sting (í norskari týðing eftir Lars Moa) ISBN 82-8104-007-6
- 1999 - Undergroundting 2 (greinasavn)
- 2002 - Eitur nakað land week-end ? (sjónleikur) vann Nordisk Dramatikerpris 2002.[4]
- 2005 - Hedder noget land weekend?, Ebba Hentze týddi til danskt.
- 2002 - Brúgvar av svongum orðum (yrkingasavn) tilnevnd til Bókmentavirðisløn Norðurlandaráðsins í 2004.
- 2004 - Broer af sultne ord, Ebba Hentze týddi til danskt.
- 2007 - Bruer av svoltne ord, Lars Moa týddi til nýnorskt.
- 2005 - Glansbílætasamlararnir (skaldsøga)
- 2008 - Glansbilledsamlerne, Povl Skårup týddi til danskt, Torgard, ISBN 978-87-92286-04-8
- 2009 - Glansbildesamlarane, Lars Moa týddi til nýnorskt.
- 2013 - Glansmyndasafnararnir (á íslendskum, verður útgivin í mars/apríl 2013)
- 2009 - Aftan á undrið (sjónleikur)
- 2011 - Brahmadellarnir (skaldsøga), Mentunargrunnur Studentafelagsins[5] Tilnevnd til Bókmentavirðisløn Norðurlandaráðsins í 2013.[6]
- 2012 - Brahmadellerne – en nordatlantisk krønike, Povl Skårup týddi til danskt, Torgard, 2012
- 2012 – Brahmadellane, Lars Moa týddi til nýnorskt. ISBN 978-82-93065-24-1
- 2016 – Die Erinnerungen,[7] Ulrich Sonnenberg týddi til týskt, btb Verlag, ISBN 978-3-442-75433-5
- 2012 - Tapet millum øldir (yrkingar)
- 2016 - Tapet mellem århundreder, Hugin Eide týddi til danskt, Torgard.
- 2016 - Bommhjarta (skaldsøga)[8]
Heiðurslønir, tilnevningar o.a.[rætta | rætta wikitekst]
Jóannes Nielsen hevur fimm ferðir verið tilnevndur Bókmentavirðisløn Norðurlandaráðsins: 1988, 1994, 1999, 2004 og 2013.
- 1984 - Mentanarvirðisløn M. A. Jacobsens fyri Pinnabrenni til sosialismuna
- 1988 – Tilnevndur Bókmentavirðisløn Norðurlandaráðsins fyri yrkingasavnið Tjøraðu plankarnir stevna inn í dreymin
- 1994 – Tilnevndur Bókmentavirðisløn Norðurlandaráðsins fyri yrkingasavnið Kirkjurnar á havsins botni
- 1999 – Tilnevndur Bókmentavirðisløn Norðurlandaráðsins fyri yrkingasavnið Pentur
- 2002 - Nordisk Dramatikerpris fyri Eitur nakað land week-end ?. Virðislønin var 50.000 krónur.[9]
- 2004 - Tilnevndur Bókmentavirðisløn Norðurlandaráðsins fyri yrkingasavnið Brúgvar av svongum orðum
- 2011 - Mentanarvirðisløn Landsins - virðislønin var á 150.000 kr.
- 2012 - Brahmadellarnir er tilnevnd til Bókmentavirðisløn Norðurlandaráðsins 2013[10]
- 2012 - Mentanarvirðisløn M. A. Jacobsens fyri skaldsøguna Brahmadellarnir frá 2011. Virðislønin var á 35.000 kr.[11]
- 2013 – Tilnevndur Bókmentavirðisløn Norðurlandaráðsins fyri skaldsøguna Brahmadellarnir.
- 2014 - Vann FMA virðisløn fyri Ársins tekstur fyri sangin Lívið er júst sum tað er, sum Jóanes Nielsen hevur yrkt og sum Kári Sverrisson hevur gjørt lag til og syngur
Keldur[rætta | rætta wikitekst]
- ↑ Politiken.dk
- ↑ Information.dk Færøsk forfatter får kontrakt med internationalt forlag
- ↑ Adlibris.com Sting af Jóanes Nielsen
- ↑ Denstoredanske.dk
- ↑ MS.fo
- ↑ Norden.org De nominerede til Nordisk Råds Litteraturpris 2013
- ↑ randomhouse.de
- ↑ in.fo - 10 tær best umtóktu skaldsøgurnar í Býarbókasavninum
- ↑ Denstoredanske.dk Nordisk Dramatiker Pris
- ↑ Norden.org
- ↑ Aktuelt.fo, Fýra listafólk heiðrað í dag


text:
- Tíðindi, mentan og ítróttur
Soleiðis sær Bónus handilin við Glasir út
Tak niður
Eyðkendi Bónus bygningurin er ein stórur, svartur, fýrkantaður bygningur uttan vindeygu og við eyðkenda, ljósareyða grísinum á. Tað er fallið summum fyri bróstið, at ein slíkur bygningur skal standa undir liðini á arkitektonisku perluni fyri 636 milliónir krónur.
Sambært Bjarke Ingels, sum hevur teknað Glasir, so hevur landslagið rundan um Glasir avgerðandi týdning fyri visuella dramatikkin, sum bygningurin hevur. Hóast hetta, so kemur ein Bónushandil við innkoyringina til Glasir. Mayfinn Norðoy, sum hevur teknað Bónushandilin, sigur, at hann hevur tikið atlit at umhvørvinum, og tískil verður hesin Bónushandilin øðrvísi enn hinir.
Í serstøku byggisamtyktini fyri økið stendur, at kommunan kann seta krøv til útsjóndina av bygningum í økinum, men tað hevur ikki verið neyðugt, sambært Mayfinni Norðoy, tí verkætlanin sjálv tók atlit at umhvørvinum og økinum, sum bygningurin skal vera í.
Hoyr samrøðuna við Mayfinn Norðoy her
Sí eisini


text:
Listaframsýning verður í Býðráðssalinum í Runavík, í døgunum mikudagin 27. mars til mikudagin 4. apríl. Framsýningin er avrikið frá myndlista verkstaðnum Ung í Føroyum 2007, sum hevur verið á Glyvrum seinasta vikuskiftið. Opið er allar gerandisdagar 10-16 frá 27. mars til 4. apríl.
27.03.2007
Ung list í Býðráðssalinum
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Søtmeti
P/F Poul Hansen hevur eitt stórt og gott úrval av søtmeti, keks, køku, kipsi og tubbaki. Vælútbúgvið sølufólk við drúgvum royndum vegleiða úti í handlum, kioskum og á bensinsølum. Í felag seta tey saman tað úrvalið, sum hóskar best júst ávísa sølustaði. At røkja hillarnar, seta vøru saman, sýna fram, gera skelti og standa fyri sølutiltøkum er ein stórur partur av arbeiðnum hjá sølufólki okkara. Tey síggja eisini til, at søluætlanir verða gjørdar og settar í verk saman við teimum ymsu sølustøðunum.


text:
Ongin jólaveitsla
Seinastu mongu árini hevur jólaveitslan sum stuðlafelagið hjá ÍSB skipar fyri verið hæddarpunktið í desember mánaði hjá mongum.
Tíverri er líkt til at hetta fralíka tiltak nú er at enda komið.
Stuðlafelagið hevur boðað frá at orka er ikki til at skipa fyri veitsluni í ár.
Stuðlafelagið hevur trúliga skipað fyri bingo hvørja viku til frama fyri arbeiðinum hjá ÍSB, og partur av hesum peninginum er farin at skipa fyri veitsluni.
Tíverri er ikki eydnast at seta yngri kreftir við, og hava tey boðað okkum frá hesum.
Bingospølini í B36 húsinum hvørt týskvøld halda tó fram eina tíð enn.
Hetta harmar okkum í ÍSB sera nógv, og vilja vit takka stuðlafelagnum fyri at tey so trúliga ósjálvsøki hava skipað fyri, og skaffa pening til virksemi okkara øll hesi árini.
ÍSB
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Samson - ein væl útgjørdur sleipibátur
Sleipibáturin Samson, sum skipasmiðjan MEST eigur, liggur í løtuni í Klaksvík, og her skal hann røkja ymiskar uppgávur meðan Ziska er á sleipistøð.
Samson er ein stórur og væl útgjørdur bátur. Hann er 26 metrar langur og 8 metrar breiður. Við eini maskinorku á 2 x 1.400 hestar hevur hann eina togmegi á 39 tons.
”Nógv av størru útlendsku reiðaríðunum krevja stórar sleipibátar. Tey siga 40 tons og helst tveir av teimum,” sigur Richard M. Mortensen, sølu- og marknaðarleiðari á MEST. Hann og skiparin Sigmund Norðfoss og maskinmeistarin Mourits Joensen vísa runt, tá Norðlýsið vitjar umborð í morgun.
Báturin er bygdur í 1999 í Hollandi, og hann varð brúktur í Dubai, tá MEST keypti hann fyri sløkum ári síðani.
”Vit hugdu eftir honum og sóu, at hann var í góðum standi, so hetta var báturin, ið vit høvdu brúk fyri,” sigur Richard. ”Men síðani hava vit brúkt nógva tíð til at fáa ymiskar snøklar uppá pláss,” sigur hann.
Bátar í hesi støddini skulu nevniliga lúka nógv fleiri krøv enn smærru bátarnir.
”Vit kunnu í løtuni sigla út á 70 fjórðingar, og jú longur út vit skulu, strangari eru krøvini,” sigur Sigmund, og Richard leggur afturat: ”Ætlanin hjá okkum er at bjóða okkum at sleipa millum lond. - Vit hava fingið fleiri fyrispurningar um tað.”
Væl útgjørdur
Umframt at vera sleipibátur er Samson eisini væl útgjørdur til arbeiði í sambandi við tilbúgving.
Báturin hevur tvær vatnkanónir og eitt sterkt spæl. Eisini hevur hann bummar, sum røkka einar 10 metrar út frá skipinum at brúka í sambandi við oljudálkingar.
”Bummarnir kunnu spreiða kemikaliir yvir oljuna, og vit hava eisini dysir á gelendaranum runt um alt skipið, sum skapa toku, so vit kunnu sigla nær eldi. Tað heldur bátin kaldan,” sigur Sigmund.
Við Samsoni eru tveir maskinmenn sum skiftast um at vera við (eina viku hvørja ferð), og dekkarar eru við eftir tørvi. Sigmund Norðfoss er einasti skiparin.
MEST hevur veitt loðs- og sleipitænastur síðani 1975, tá ”Skúmarin” varð bygdur. Hann verður í dag mest brúktur sum arbeiðsbátur á MEST, meðan Samson og Pressarin (sum hevur 12 tons togmegi), verða nýttir til sleipitænastur o.a.
Kelda http://nordlysid.fo/


text:
現代フェーロー諸島詩集(原文および朗読)
ヨウアネス・ニルセン(海保千暁訳)
(翻訳は「現代詩手帖」2013年3月号に掲載)
電話ボックス
TELEFONBOKSIN
Eg veit ikki, hvar eg fari, tá eg doyggi.
Men tey deyðu fara sminkaði avstað.
Tey fara avstað í bili
sum var kirkjugarðurin eitt stórt parkeringspláss undir jørð.
Eg havi líkbilsførarin og prest illtonktar fyri at kenna Deyðan.
Ongin gerningur er heldur púra tilvildarligur,
tú luktar altíð eitt sindur av tínum starvi.
Møguliga vita teir eisini, hvørja telefonboks Deyðin brúkar, tá seinastu boðini verða givin.
Vindurin fer avstað við teimum deyðu;
Stór syrgilig skýggj reka yvir jørðini.
Tey hampiligu, ið bóru jarðarinnar merki á húðini og áttu havið í sínum æðrum,
skoða fyri allar seinastu ferð jørðina.
Tey, ið eftir eru, rotna spakuliga í sínum gravum.
Hvar eg sjálvur fari,
veit eg ikki.
Men eg óttist møguleikan at skula vakna upp niðri í kistumyrkrinum,
ikki at kunna ringja til nakran
og enn minni fáa hjálp úr grannakistuni.
Eg vil hava læknan at taka hjartað og alt innan úr mær.
Kanska eitt úrval av mínum yrkingum hevði verið hóskandi at havt inni í tómu bringuni.
Í hvussu so er skal ongin sálmabók brettast inn millum mínar stívnaðu fingrar.
Bara tankin um at skula syngja vónleysa møsnið hjá kirkjuskøldunum á evsta degi er ræðuligur.
Eg vil møta Gudi, sum eg møtti medmenniskjanum.
Somu fet, ið ljóða í tráanini eftir rættvísi,
hoyrast gjøgnum alt skapanarverkið:
Gongustjørnurnar fylgja líka neyvum rásum
sum strandfaraskipini hjá landinum fylgja.
Einglar draga óteljandi morgunroðar gjøgnum æl av torusteinum.
Stjørnur slókna, liva eina tilveru í myrkum einsemi, men í
endaleysum gloprum vilstir dreymar frá okendum verum.
Spakuliga breiðir rúmið seg,
sveimandi oyðimerkur verða lagdar afturat okkara markleysa uttangarðshimmali,
og á onkrum poknutum grótteigi úti á vetrarbreytini
stendur hann, ið hentar hjørtur í skýmingini.
Spurningurin er ikki, um lív møguliga er at finna har úti, sum okkara radarar ikki røkka,
heldur, hvussu vit tulka boðini, sekskantaða froststjørnan festir á køksrútin.
Tú skilir við tínum viti, og tú skilir við tínum hjarta.
Djúpt niðri í loynivitskuni døgg frá tí allar fyrsta morgni.
Allastaðni geva stóru kosmisku lógirnar seg til kennar:
í tóma køliskapinum,
í jarnbeinagrindunum, sum marsjera gjøgnum vónloysið,
í atominum, ið hongur greipað á trænum, har nýggju ættirnar royna at næla,
har tú og eg
og vindurin og grasið møtast,
teska lógirnar síni boð.
Millum flóðina, ið gevur brotinum veingir,
fjøruna, ið turkar upp hjartað
og fær støv frá marrudreymum at seyra niður gjøgnum tómar æðrar,
har eru vit stødd.
Framvegis leiti eg eftir sporunum hjá pabba, sum hvurvu.
Ivin um, at Gud er til, segði hann, ger at eg ikki beini fyri mær sjálvum.
Orðini ljóðaðu ikki sannførandi.
Pabba ljóðaði ongantíð serliga sannførandi.
Mær tókti synd í honum,
gjørdist keddur av at hoyra hann tosa soleiðis.
Kortini,
so snýtti gamli meg.
Nakrar fáar mánaðir seinni doyði hann.
Kom Gud,
ver hampiligur henda morgun, eg ráðaleysur leiti eftir sporum, ið hvurvu.
Vís mær, at tú ert partur av tí stóra dráttinum,
í ætt við vindin og við telefonina,
við dreymar, ið sleipa sínar fínu røtur eftir jarðarskorpuni,
at tín andadráttur er í roykinum frá versksmiðjunum,
í pinkulítla anganum frá eini sólju,
at tað er tú, sum fær ljósið at seyra niður gjøgnum gylt leyv
og fær hvørja einastu grasnál at glitra í lýsingini.
Døm ikki ov hart, tá rættvísið viðhvørt reinsar buluna.
Minst til: fyri at gerast halgimenni, mást tú fyrst hava syndað.
Tey, ið vóru hentaði í skýmingini, ið áttu jarðarinnar merki á húðini og havið í æðrunum,
koma til tín í morgun.
Hjálp teimum upp úr kistunum,
les varisliga brøvini, tey hava inni í sínum tómu bringum.
Og meðan tey venja seg við nýggja ljósið,
sig okkurt við tey, ið fær eitt smíl fram í eygunum.
Men kanska krevji eg ov nógv.
Tað hevur heldur ongantíð staðið mær greitt, um longsulin hevur nakað mark.
Eg eri bara ein leingja av kosmiskum kjøti, sum tilvildarliga fekk sjón og mál.
Men uttan flóðina, ið gevur brotinum saltar veingir,
og fjøruna, ið turkar upp hjartað,
ber ikki til at liva.
Innast inni veit eg,
at Gud er radiatorurin í míni gleði,
at hann er pínan í eygunum hjá pabba
og eisini røddin á flogternuni, ið biður okkum spenna trygdarselan,
tí vi lenda í Føroyum um eina løtu.
Deyðin er ein fámæltur harri undir hatti.
Einastu kenningarnir hjá honum eru líkbilsførarin, prestur og kanska eisini gravarin.
Fámæltir spæla teir kort í einum lítlum skúri tætt við kapellið.
Kortini kenni eg meg tryggan tann dagin, hann fer inn í telefonboksina
og gevur boðini um at strika mítt navn.
朗読=ヨウアネス・ニルセン


text:
Kjakansari: Dionysus
"Tað er ikki loyvt at lýsa við ávísum vørum ella tænastum her á kjakinum"
"Tað er ikki loyvt at koma við persónsálopum her á kjakinum"
Halda seg til evnið...
Tað sømir seg ikki...
kaka segði :Ja, nær munnu tær fara at koma ? Nú er væl fráliðið, síðani "fólkaatkvøðan" var, og hon vísti greiðan meiriluta fyri reglum.
Jozo segði :Tað er bara trupult at orða tær á ein rættan hátt soleiðis at man ikki sigur ov nógv ella ov lítið.
Eg vil mæla øllum kjakarum til at melda innlegg id eru ”kjak um kjak”, ”ad hominem”(at fara eftir manninum heldur enn bóltinum), ella á annan hátt avspora trádir.
#Rúni# segði :Kjak.org er ikki eitt brúkara stýrt forum. Haldi tískil uppskot frá kjakarum um konkreta reglugerd verda óvidkomandi. Kjakleidslan sigst verda í gongd vid at orda reglur; teimun bída vit so eftir.
Kjakarar til staðar her: No registered users


text:
Føroysku kvinnurnar hava spælt seg til EM-undankappingina
ítróttur11-06-2017 - 15:22 - Jóanis Nielsen
HSF skrivar: Føroyar vunnu á Finnlandi og hava har við spælt seg víðari til EM-undankappingina. Dysturin endaði 20-17.
Tað gekk striltið hjá Føroyum at koma í gongd. Finnland legði seg á odda beinavegin við trimum málum, men so raknaðu okkara kvinnur við og vístu, hvat var betra liðið. Føroyar løgdu seg á odda miðskeiðis í fyrra hálvleiki og hildu leiðsluna til síðsta bríksl. Hálvleiksstøðan var 8-5 til Føroyar.
Í seinna hálvleiki kom meira ferð á málskjótingina á báðum síðum, tó við Føroyum omaná. Finnland hálaði seg tvær ferðir upp á ein eittmálsmun, men føroysku kvinnurnar stríddust væl og svaraðu hvørja ferð aftur.
Eitt flott avrik av okkara hondbóltskvinnum!


text:
Sólrun og Símun vóru heima eina viku, tey vóru og róku týsdagin, og tey flettu norði við Gjógv týskvøldið og mikukvøldið. Eg var í Dali í smúkkuparti hjá Sannelenu, og so kom konfirmatiónssunnudagur og føðingardagur hjá Lív Rósu. Lív Rósa er 9 ár, og Sigri hevði eitt lekkurt føðingardagsborð til okkara. Síðani gek leiðin út til Odu í Kálvagerði, har Erling helt konfirmatión og at enda til Sólvá á Grønlandsvegnum.
Sólvá var so fín og pen.
Símuni dámar væl at gera mat, so hann fekk uppgávuna at gera døgurða fríggjakvøldið. Vit fingu epla-purrusúpan við baconbitum og gratinerað hvítleyksfranskbreyð við tomat og leyki. Góða barnið, hann er blivin so stórur hjá ommu.


text:
Sverri Egholm
06.10.2017 - 13:31
Mentan > Mentan > Sjónleikur
Pettson og Findus fara aftur á pall komandi vikuskifti. Hesum boðar Sjónleikarahúsið frá.
Leikurin er bygdur á Pettson og Findusbøkurnar hjá Sven Nordqvist, sum eru um ein heldur tvøran gamlan stavn í høgum hatti, sum býr í einum reyðum húsi við hvítum vindeygum, saman við eini kettu. Hanna Flóvinsdóttir og Hjálmar Dam hava týtt og viðkað um leikritið, og tey spæla leiklutirnar sum Pettson og Findus
Sven Nordqvist er av bestu skaparunum av myndabókum, og tað hevur eydnast Nicolaj Falck og Klæmint H. Isaksen at flyta á pall í Sjónleikarhúsinum, verðina hjá Pettson og Findus, soleiðis at bæði børn og vaksin uppdaga alt møguligt í teim skilaleysu staklutunum.
- Tíverri eydnaðist ikki øllum at sleppa til sýningarnar, og fáa tey vónandi møguleikan nú, sigur Sjónleikarahúsið.
- Hetta er barnaleikur til tey minstu, men tað skal ongin ivi vera um barnsligar sálir eisini fáa nakað burturúr at sita eina løtu í Sjónleikarhúsinum og hyggja at Pettson og Findus.


text:
Línuskip undantikin sonevndu rúmmetur-regluni
Dan Klein --- 26.09.2011 - 15:11
Ásetingin í kunngerð viðvíkjandi útskifting av skipum í bólki 3, línuskip yvir 110 tons, verður nú broytt í sambandi við, tá veiðiloyvi verður flutt millum skip í hesum bólki.
Treytin í verandi mannagongd fyri, at skip í hesum bólki kann skiftast út er, at nýggja skipið ikki er størri enn skipið, tað verður skift út við. Hetta verður gjørt við støði í mátunum: Longd (L) x Breidd (B) x Dýpi (D), t.e. sonevnda “rúmmetur-reglan”.
Henda mannagongd verður nú broytt soleiðis, at bólkur 3, línuskip, verður undantikin rúmmetur-regluni.
Grundgevingarnar fyri nevndu broyting eru millum annað:
1. Ísfiskalínuflotin er gamal og hevur tørv á menning tøkniliga, men eisini á annan hátt, soleiðis at pláss til manningarrúm og dekspláss annars verður størri.
2. Størri dekspláss gevur betri møguleikar fyri betri gagnnýtslu av veiðuni, soleiðis at góðskan kann gerast betur, eins og at allar hjávørur somuleiðis kunnu koma til høldar.
3. Størri dekspláss gevur eisini møguleikar fyri virðisøking, antin við atliti at, at veiðan kann frystast umborð eins og, at hon heilt ella lutvíst kann framleiðast umborð.
4. Samanumtikið geva størri dekspláss og betri manningarrúm grundarlag fyri eini meira kappingarførari vinnu.
Samanumtikið verður mett, at núverandi áseting um flytan av veiðiloyvum er forðandi fyri menning av nevnda parti av ísfiskaflotanum. Samstundis verður spurningur settur við, um mannagongdin (LongdxBreiddxDýpi) hevur nakað endamál við atliti at stýring av fiskiorkuni júst fyri nevnda høvuðsbólk, bólkur 3, í fiskidagaskipanini.
Ein arbeiðsbólkur og Fiskivinnuráðið hava gjørt viðmerkingar til ætlaðu broytingina við støði í m.a., um nevnda broyting kann setast í verk, samstundis sum tryggjað verður, at fiskiorkan ikki økist, og um mett verður, at broytingin førir til øking í fiskiorkuni, kann tá í hesum føri vísast til møguleikar, ið tryggja, at møguliga økingin verður nullstillað.
Við støði í hagtølum ber ikki til at siga, at samanhangur er millum rúmmát og veiðu pr. dag hjá línuskipum.
Í skrivi frá arbeiðsbólkinum, dagfest 22. september vísir arbeiðsbólkurin m.a. á, at “... at ætlaða broytingin ikki hevur ávirkan á reellu fiskiorkuna í bólki 3. Soleiðis sum tølini vísa, at støðan er í bólkinum í dag, kann broytingin setast í verk uttan øking í reellu fiskiorkuni.
Arbeiðsbólkurin tekur tó fyrivarni fyri møguligum tøkniligum lopum innan línufiskiskap, sum kunnu hava ávirkan á reellu fiskiorkuna...”. Samstundis mælti arbeiðsbólkurin til eftirmeting. Arbeiðsbólkurin vísir eisini á, at “Vísir eftirmetingin ... at reella fiskiorkan í bólki 3 er økt, so er møguleiki t.d. við lóg at tillaga ásetta fiskidagatalið samsvarandi økingini í reellu fiskiorkuni.”
Fiskivinnuráðið hevði m.a. hesar viðmerkingar:
“...Tilfarið, sum er lagt fram í málinum, bendir ikki á, at veiðievnið í bólki 3, línuskip yvir 110 tons, økist, tá fiskiorkan (støddin) økist. Fiskivinnuráðið metir tó, at hesi hagtøl skulu takast við einum ávísum fyrivarni, tí partur av línuflotanum er gamal og niðurslitin, og í stødd (BT) er flotin rættiliga homogenur, og einki dømi er í hagtalsgrundarlagnum um heilt stór línuskip (700-800 BT).
Við hesum fyrivarni metir Fiskivinnuráðið ikki, at nakað er, sum bendir á, at ætlaða broytingin økir um veiðievnið í bólki 3.
Fiskivinnuráðið mælir í hesum sambandi til, at broytingin verður eftirmett, og tekur í hesum sambandi undir við tilmælinum frá arbeiðsbólkinum til Fiskimálaráðið, dagfest 22. september 2011. Fiskivinnuráðið leggur tó afturat, at veiðievnið hjá bólki 3 er beinleiðis tengt at tali av húkum, sum einstaka skipið klárar at draga pr. samdøgur. Sum støðan er, metir Fiskivinnuráðið ikki, at neyðugt er at inndraga tal av húkum í reguleringini av bólki 3.
Fiskimálaráðið eigur í sambandi við eftirmetingina at útvega sær neyðuga hagtalsgrundarlagið viðvíkjandi húkatali í bólki 3. Um eftirmetingin vísir eina øking í veiðievninum í línuflotanum, so eigur Fiskimálaráðið tá at gera møguligar reguleringar innan veiðievnið, saman við lógarásetta fiskidagatalinum...”
Við støði í m.a. viðmerkingunum frá ávikavist arbeiðsbólkinum og Fiskivinnuráðnum, verður broytingin sett í verk við broyting í kunngerð um fiskiorku og mannagongd, tá veiðiloyvi verða flutt millum fiskifør 15 tons og størri.
Broytingin merkir m.a., at fiskifør í bólki 3, línuskip yvir 110 tons, kunnu skifta skip út við størri skip.”


text:
Frá Wikipedia, hin frælsa alfrøðin
- 8. januar - Petur Háberg, føroyskur tónleikari
- 2. mars - Pilou Asbæk, danskur sjónleikari
- 7. juni - Høgni Lisberg, føroyskur tónleikari
- 10. juni - Madeleine prinsessa av Svøríki
- 15. juni - Atli Gregersen, føroyskur fótbóltsleikari
- 16. juni - Jógvan Skorheim, føroyskur politikari
- 11. juli - Guðrun Sólja Jacobsen, føroysk songkvinna
- 30. oktober - Lizzie, føroysk/donsk/íslensk songkvinna
- 5. desember - Pætur Dam Jacobsen, føroyskur fótbóltsleikari
- 24. desember - Suni úr Hørg, føroyskur fótbóltsleikari
- 27. desember - Terji Skibenæs, føroyskur tónleikari (Týr)


text:
Illgrunin um sjúkuelvandi ILA virus á aliøki A-73 Hvannasund Norður er nú staðfestur.
Aliøkið A-73 Hvannasund Norður hevur verið undir herdum eftirliti síðan juli 2016, tá ið ein vanlig eftirlitskanning hevði við sær illgruna um, at fiskurin var fongdur við sjúkuelvandi ILA virus. Víst verður til fráboðan til marknaðin 14. juli 2016, 21. juli 2016, 20. januar 2017 og 16. mars 2017.
Í mars 2017 avgjørdi Bakkafrost at taka fiskin, ið eftir var á aliøkinum A-73 Hvannasund Norður. Økta tøkan verður væntandi liðug miðskeiðis í apríl 2017, og Bakkafrost væntar framvegis, at tøkunøgdin í 2017 verður 53.500 tons í kruvdari vekt – óbroytt frá fráboðanini til marknaðin 16. mars 2017.
Staðfestingin av sjúkuelvandi ILA virus á aliøki A-73 Hvannasund Norður ber í sær, at hvíldartíðin (brakktíðin) verður í stytsta lagi 6 mánaðir fyri aliøkið A-73 Hvannasund Norður, eftir at aliøkið er tømt fyri fisk.